Komission päätös,

tehty 11 päivänä lokakuuta 2000,

yrityskeskittymän julistamisesta yhteismarkkinoille ja ETA-sopimuksen toimintaan soveltuvaksi

(Asia COMP/M.1845 - AOL/Time Warner)

(tiedoksiannettu numerolla K(2000) 3009)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

(2001/718/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan talousalueesta tehdyn sopimuksen ja erityisesti sen 51 artiklan 2 kohdan a alakohdan,

ottaa huomioon yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89(1), sellaisena kuin se on viimeksi muutettuna asetuksella (EY) N:o 1310/97(2), ja erityisesti sen 8 artiklan 2 kohdan,

ottaa huomioon menettelyn aloittamisesta tässä asiassa 19 päivänä kesäkuuta 2000 tehdyn komission päätöksen,

on antanut asianomaisille yrityksille mahdollisuuden esittää huomautuksensa komission esittämistä väitteistä,

ottaa huomioon keskittymiä käsittelevän neuvoa-antavan komitean lausunnon(3),

sekä katsoo seuraavaa:

(1) Komissio sai 28 päivänä huhtikuuta 2000 neuvoston asetuksen (ETY) N:o 4064/89 (jäljempänä "sulautuma-asetus") 4 artiklassa tarkoitetun ennakkoilmoituksen keskittymästä, jossa America Online, Inc. (jäljempänä "AOL") ja Time Warner, Inc. (jäljempänä "Time Warner") sulautuisivat sulautuma-asetuksen 3 artiklan 1 kohdan a alakohdassa tarkoitetulla tavalla muodostaen AOL Time Warner -nimisen uuden yrityksen.

(2) Komissio totesi 19 päivänä kesäkuuta 2000 tekemässään päätöksessä, että ilmoitetun keskittymän soveltuvuudesta yhteismarkkinoille on vakavia epäilyjä, ja päätti aloittaa menettelyn sulautuma-asetuksen 6 artiklan 1 kohdan c alakohdan ja ETA-sopimuksen 57 artiklan nojalla.

(3) Osapuolille 22 päivänä elokuuta 2000 lähetetyn väitetiedoksiannon perusteella järjestettiin kuulemistilaisuus 7 päivänä syyskuuta 2000.

I OSAPUOLET

AOL

(4) AOL on Yhdysvalloissa Delawaren osavaltiossa perustettu julkinen osakeyhtiö, joka toimii Dullesin kaupungissa Virginian osavaltiossa. AOL on omien sanojensa mukaan maailmanmarkkinoiden johtava yritys interaktiivisten palvelujen, www-brandien, Internet-tekniikan ja sähköisen kaupankäynnin aloilla(4).

(5) AOL tarjoaa ensisijaisesti Internetissä toimivia online-palveluja. Näihin kuuluvat muun muassa kolme Internet-palveluntarjoajaa, joiden palveluja käytettäessä yhteys muodostetaan yleisen puhelinverkon kautta (ns. valinnainen yhteys) ja jotka myös toimivat sisällöntuottajina. Nämä kolme Internet-palveluntarjoajaa ovat:

- AOL, tilaajamaksullinen palvelu, jolla oli 23,2 miljoonaa tilaajaa eri puolilla maailmaa kesäkuussa 2000 (5,6 miljoonaa tilaajaa enemmän kuin vuonna 1999);

- CompuServe, tilaajamaksullinen palvelu, jolla on 2,8 miljoonaa tilaajaa eri puolilla maailmaa, sekä yritysasiakkaille suunnattu CompuServe Office, jolla on [...]*(5) tilaajaa Saksassa; ja

- Netscape Online, Yhdistyneessä kuningaskunnassa toimiva tilaajamaksuton palvelu, jolla on noin [...]* tilaajaa.

Näillä Internet-palveluntarjoajilla on yhteensä 27 miljoonaa tilaajaa, joista 4,3 miljoonaa asuu Euroopassa.

(6) Lisäksi AOL tarjoaa kahta pikaviestipalvelua(6):

- AOL Instant Messenger, jolla on 61 miljoonaa rekisteröityä käyttäjää, joista AOL:n mukaan yli 20 miljoonaa on aktiivisia käyttäjiä. Aktiiviset käyttäjät käyttävät AOL Instant Messenger -palvelua keskimäärin lähes 2,5 tuntia kirjauduttuaan sisään; ja

- ICQ, jolla on 70 miljoonaa rekisteröityä käyttäjää, joista AOL:n mukaan yli 20 miljoonaa on aktiivisia käyttäjiä. Aktiiviset käyttäjät pitävät ICQ-yhteyden auki keskimäärin lähes kolme tuntia päivässä ja käyttävät palvelua aktiivisesti keskimäärin 75 minuuttia joka päivä.

(7) AOL tarjoaa lisäksi seuraavia muita Internet-palveluja:

- AOL.COM ja Netscape Netcenter, kaksi alan johtavaa Internet-portaalia;

- AOL:n palveluja koskeva paikallisen sisällön verkko- ja yhteisöopas ja Internet Digital City (Digital City on pohjimmiltaan Yhdysvaltojen suurimpia kaupunkeja koskeva ajanviete- ja matkailuopas);

- AOL MovieFone, verkon laajin elokuvaopas ja lippupalvelu;

- MapQuest.com, matkailijoille suunnattu palvelu, joka sisältää karttoja ja ajo-ohjeita; ja

- musiikkialan online-palvelut Shoutcast, Spinner ja Winamp. Internetin käyttäjät voivat käyttää näitä palveluja vapaasti AOL:n www-sivuston kautta.

(8) AOL:llä on useita yhteisyrityksiä Euroopassa. AOL Europe, SA (jäljempänä "AOL Europe") on yhteisyritys, josta puolet omistaa AOL ja puolet saksalainen mediayhtymä Bertelsmann AG (jäljempänä "Bertelsmann") ja joka tarjoaa Internet-palveluja yhdeksässä Euroopan maassa. Ranskassa AOL Europe toimii AOL:n, Bertelsmannin ja ranskalaisen Vivendi-yhtymän välisenä yhteisyrityksenä (Vivendiä edustavat sen telealalla toimiva tytäryhtiö Cegetel sekä maksutelevisio-operaattori Canal Plus, jossa Vivendillä on määräysvalta). Netscape Online puolestaan on Yhdistyneessä kuningaskunnassa toimiva tilaajamaksuton Internet-palvelu.

(9) AOL tarjoaa myös ohjelmia, esimerkiksi Netscape Navigator -selaimen, teknistä tukea, neuvontaa ja koulutusta yritysasiakkaille Netscape Enterprise Groupin kautta. Markkinointi hoidetaan yhdessä Sun Microsystems, Inc. -nimisen yrityksen kanssa [Sun-Netscape Alliancen]* kautta.

(10) AOL ja Bertelsmann tekivät 16 päivänä maaliskuuta 2000 sisällöntuotantoa ja mainontaa koskevan nelivuotisen sopimuksen, jonka taustalla oli Bertelsmannin aikomus irtautua AOL Europesta. Sopimusehtoja kuvaillaan jäljempänä arvioinnin yhteydessä. On kuitenkin syytä todeta, että Bertelsmannilla on useita sisällöntuotantoa harjoittavia yrityksiä kuten elokuvia ja televisio-ohjelmia tuottava CLT-UFA, televisio-ohjelmia tuottava ja Financial Timesiä kustantava Pearson sekä musiikkialalla toimiva BMG. Lisäksi se on perustanut Lycosin kanssa Lycos Europe/Comondo -nimisen yhteisyrityksen, joka lähinnä tarjoaa Internet-yhteyksiä.

Time Warner

(11) Time Warner on Yhdysvalloissa Delawaren osavaltiossa perustettu media- ja viihdealan yritys, jonka pääkonttori on New Yorkissa(7).

(12) Time Warner, joka omien sanojensa mukaan on maailman johtava media-alan yritys, harjoittaa liiketoimintaa pääasiallisesti seuraavilla aloilla:

a) Kaapelitelevisio-ohjelmien tuotanto, joka muodostuu lähinnä osuuksista kaapelitelevisioverkoissa, joihin Euroopassa kuuluvat muun muassa klassikkoelokuvia esittävä TNT, Cartoon Network sekä CNN News Group. Time Wamerin www-sivuston mukaan CNN, jonka palveluja käyttää yli miljardi ihmistä eri puolilla maailmaa, on maailman johtava uutisbrandi. Time Warner on mukana useissa eurooppalaisissa yhteisyrityksissä. Time Warnerilla on [40-50 prosentin]* osuus n-tv:stä, joka välittää saksankielisiä uutisia ympäri vuorokauden ja jossa toisena osakkaana on Holtzbrinck. Sillä on myös [vähemmistö]* osuus Music Choice Europessa, joka tarjoaa kaapeli- ja satelliittivälitteisiä digitaalisia maksuradiopalveluja yhdessä Sony Software Corporationin ja BskyB:n kanssa. Universalin, EMI:n ja Sonyn kanssa Warner on perustanut saksankielisen musiikkivideoita esittävän VIVA-kanavan, josta se omistaa [vähemmistö]* osuuden.

b) Julkaisutoiminta, joka käsittää seuraavien aikakauslehtien ja kirjojen julkaisemisen: Time, People, Sports Illustrated, Warner Books ja Time Life Inc. Time Warnerin aikakauslehdet on suunnattu Yhdysvaltojen markkinoille, vaikka osa niistä onkin saatavana myös Euroopassa. Time Warner julkaisee yhteensä 36:ta aikakauslehteä, joilla on 130 miljoonaa lukijaa.

c) Musiikkialan toiminta, joka käsittää lähinnä musiikkitallenteiden valmistuksen ja musiikkikustannuksen, joita harjoittavat Warner Music Group ja sen alaiset merkit Atlantic, Elektra, Rhino, Sire, Warner Bros. Records ja Warner Music International sekä musiikkikustannusta harjoittava Warner/Chappell. Time Warnerilla on myös [alle 10 prosentin]* osuus CD Now'sta, joka on Sonyn määräysvallassa oleva musiikkialan verkkomyymälä.

d) Elokuva- ja tv-alan toiminta, joka käsittää lähinnä osuudet elokuvien tuotannossa, televisio-ohjelmien tuotannossa ja televisiolähetystoiminnassa, mukaan luettuina Warner Bros. Studios, New Line Cinema ja WB Network. Euroopassa Warner Bros. tuottaa ja levittää elokuvia, levittää televisio-ohjelmia ja kotitalouksien käyttöön tarkoitettuja videotallenteita sekä ylläpitää elokuvateattereita yhteistyössä muiden yritysten kanssa. Warner Bros. on tehnyt yhteistuotanto- ja jakelusopimukset (nykyisin Universaliin kuuluvan) Polygram Holdings Inc:in sekä Canal Plusin ja UFA/CLT:n kanssa.

e) Kaapeliverkot, jotka palvelevat lähinnä Yhdysvalloissa muttei Euroopassa sijaitsevia kaapelitelevisiojärjestelmiä. Time Warner, jolla on 12,6 miljoonaa tilaajaa ja jonka verkostoon kuuluu 21,3 miljoonaa kotitaloutta, on yksi Yhdysvaltojen johtavia kaapelitelevisio-operaattoreita. Time Warner omistaa osan Road Runner -nimisestä online-toimintaa harjoittavasta yhteisyrityksestä, joka tarjoaa Internet-yhteyksiä sekä tuottaa sisältöjä laajakaistapalveluja tarjoaville kaapelijärjestelmille. Road Runner ei harjoita liiketoimintaa Euroopassa.

II TOIMENPIDE

(13) Toimenpide toteutetaan seuraavalla tavalla: sekä AOL että Time Warner sulautuvat äskettäin perustetun AOL Time Warner -nimisen holdingyhtiön uusiin tytäryhtiöihin. Sulautumien seurauksena sekä AOL että Time Warner ovat AOL Time Warnerin 100-prosenttisesti omistamia tytäryhtiöitä.

(14) Kun sulautuminen on saatettu päätökseen, AOL:n osakkaat saavat 55 prosenttia AOL Time Warnerin osakkeista ja Time Warnerin osakkaat loput 45 prosenttia. AOL Time Warnerin hallitukseen kuuluu aluksi 16 jäsentä, joista AOL nimittää kahdeksan ja Time Warner kahdeksan. Näin ollen ilmoitettu toimenpide johtaa sulautuma-asetuksen 3 artiklan 1 kohdan a alakohdassa tarkoitettuun keskittymään.

III YHTEISÖNLAAJUINEN ULOTTUVUUS

(15) Asianomaisten yritysten yhteenlaskettu maailmanlaajuinen liikevaihto on yli viisi miljardia euroa (AOL: 4780 miljoonaa euroa, Time Warner: 25600 miljoonaa euroa).

(16) Kummankin yrityksen yhteisönlaajuinen liikevaihto on yli 250 miljoonaa euroa (AOL: [...]* euroa, Time Warner: [...]* euroa), mutta ne eivät saa yli kahta kolmasosaa yhteenlasketusta ETA:n laajuisesta liikevaihdostaan yhdestä jäsenvaltiosta. Näin ollen ilmoitetulla toimenpiteellä on sulautuma-asetuksen 1 artiklan 2 kohdassa tarkoitettu yhteisönlaajuinen ulottuvuus.

IV KILPAILUA KOSKEVA ARVIO

A Merkitykselliset markkinat

Musiikkialan online-palvelut (kapeakaistasisältö)

(17) Musiikkialan online-palveluihin kuuluvat seuraavat toimintamuodot.

Tiedostojen imurointi (downloading)

(18) Musiikin imurointi on uusi tapa, jonka avulla kuluttajat voivat hankkia musiikkia Internetistä. Tätä tekniikkaa käytettäessä musiikkitiedoston soittaminen on mahdollista sen jälkeen kun se on kokonaisuudessaan elektronisesti siirretty tietokoneeseen. Imuroitu musiikkitiedosto säilyy kyseisessä tietokoneessa pysyvänä jäljennöksenä toisin kuin tilapäisesti siirretty tiedosto (katso virtaustoistoa koskeva jakso). Musiikin imurointi perustuu digitaalisten musiikkitiedostojen levittämiseen eikä sitä pidä sekoittaa verkkokauppaan, johon sisältyy fyysinen kaupankäynti (CD-levyn kaltaisten fyysisten hyödykkeiden myynti) Internetissä.

(19) Tuotteena musiikki sopii hyvin verkkojakeluun, koska se on digitaalinen tuote, jonka käyttö edellyttää kapeakaistasovelluksia.

(20) Osapuolten mielestä imuroitava musiikki ei muodosta omia markkinoitaan vaan on laajempien musiikkitallennemarkkinoiden osa. Ne katsovat, että imuroitava musiikki on korvattavissa konkreettisten tallenteiden muodossa levitettävällä musiikilla.

(21) Voidaan kuitenkin katsoa, että on olemassa huomattavia eroja, joiden perusteella imuroitava musiikki muodostaa aivan omanlaisensa liiketoimintamallin ja erilliset markkinat. Esimerkiksi kysyntäpuolella kuluttajat voivat saada käyttöönsä tai ostaa ja vastaanottaa musiikkia heti (kun taas sähköisessä kaupankäynnissä kuluttajien täytyy odottaa tilaamaansa CD-levyä) miltä tahansa Internetiin liitetyltä tietokoneelta tarvitsematta asioida myymälässä, riippumatta vuorokaudenajasta tai olinpaikasta. He voivat imuroida yksittäisiä musiikkikappaleita, sen sijaan että ostaisivat kokonaisen albumin tai singlen, ja laatia musiikkikappaleista haluamansa kaltaisia koosteita. Imuroidun musiikin soittamiseen tarvitaan laitteiden lisäksi erityisiä ohjelmia. Tarjontapuolella imuroitavan musiikin online-jakelun rakenne eroaa täysin musiikin fyysisestä jakelusta (jota harjoitetaan sekä perinteisissä myymälöissä että sähköisen kaupankäynnin keinoin). Musiikin imurointiin ei liity valmistusta, varastointia, fyysistä myyntiä eikä jakelua. Näiden erojen vuoksi sekä imuroitaville musiikkitiedostoille että fyysisille CD-levyille on olemassa omat, täysin erilliset tuotemarkkinansa. Lisäksi imuroitavien musiikkitiedostojen ja CD-levyjen hinnoitteluperusteet ovat erilaiset(8), eikä imuroitavien musiikkitiedostojen tarjonta ole johtanut CD-levyjen hinnan alenemiseen tai määrän pienenemiseen. Tarkasteltavana olevassa asiassa osapuolet eivät ole esittäneet konkreettisia todisteita siitä, että imuroitavien tuotteiden hinnoittelu olisi hillinnyt konkreettisten tallenteiden muodossa levitettävän musiikin hinnoittelua tai että fyysisten CD-levyjen hinnat olisivat laskeneet imuroitavien musiikkitiedostojen tultua markkinoille. Näin ollen komissio päättelee, että imuroitavalle musiikille on muodostumassa erilliset markkinat.

Virtaustoisto (streaming)

(22) Virtausääni (streaming audio) on tapa välittää ääntä Internetissä. Virtausäänijärjestelmän ansiosta tietokoneesta tulee eräänlainen verkkojukeboksi. Käyttäjä napsauttaa äänitiedoston linkkiä, ja äänitiedoston toisto alkaa muutaman sekunnin kuluttua. Suurin imuroinnin ja virtaustoiston välinen ero on se, että ensin mainittua tapaa käytettäessä musiikkitiedosto siirretään tietokoneesta toiseen, tallennetaan paikallisesti ja on välittömästi käytettävissä tiedoston vastaanottajan tietokoneessa; jälkimmäistä tapaa käytettäessä äänitiedosto siirretään vain tilapäisesti käyttäjän soittimeen. Kuluttajat voivat käyttää "keskuslokeroihin" tallennettuja virtaustoistotiedostoja henkilökohtaisen salasanansa avulla. Tämän jälkeen he pääsevät omaan lokeroonsa mistä tahansa Internetin käytön mahdollistavasta laitteesta. AOL:n Shoutcast.com-nimiseltä sivustolta on mahdollista hankkia Winamp-soitinohjelmaa käyttävä virtausäänijärjestelmä, jossa käyttäjät voivat tehdä koosteita verkon musiikkitarjonnasta tai kuunnella muiden käyttäjien laatimia koosteita.

(23) Nykyään virtaustoisto annetaan yleensä käyttöön ilmaiseksi ja rahoitetaan Intemet-mainonnasta saatavilla tuloilla. On kuitenkin varsinkin todennäköistä, että virtaustoiston käyttäjiltä ryhdytään lähitulevaisuudessa perimään käyttömaksuja. Tässä yhteydessä voidaan lisäksi mainita, että tehtyään lisenssisopimuksen Time Warnerin ja Bertelsmannin kanssa Internetissä toimiva musiikkialan yritys MP3 on ilmoittanut aikovansa käynnistää Internetissä tilausmusiikkipalvelun (eli järjestelmän, jossa käyttäjiltä peritään maksu lokeroiden käytöstä).

(24) Yrityksen, joka tarjoaa Internetissä imuroitavia musiikkitiedostoja ja virtaustoistotiedostoja, on hankittava lisenssi ja varmistettava musiikin käyttöön liittyvien tekijänoikeuksien kunnioittaminen. Tekijänoikeuksien haltijan suostumus on ehdoton edellytys musiikkiteosten hyödyntämiseen verkossa. Useimmissa tapauksissa sanoittajat ja säveltäjät ovat antaneet oikeutensa kustantajien haltuun, sillä omakustannustoimintaa harjoittavat vain harvat(9). Kustantajalla on valta päättää, mitkä oikeudet se luovuttaa edelleen, kenelle se niitä luovuttaa ja millä ehdoilla. Kun levy-yhtiön kanssa tehdään musiikkiteosta koskeva lisenssisopimus, kustantaja voi päättää, saako levy-yhtiö levittää lisensoitua teosta Internetissä; kustantaja voi kieltää teoksen levittämisen verkossa tai periä levittämisestä ylimääräisiä lisenssimaksuja.

(25) Tekijänoikeuksien kunnioittamisen varmistaminen on siis loogisesti ja oikeudellisesti ensimmäinen vaihe ja edellytys musiikin hyödyntämiseksi Internetissä. Yritys, jolla on määräävä asema online-toiminnan edellyttämien musiikin julkaisuoikeuksia koskevien lisenssisopimusten markkinoilla, voi toimia portinvartijana, joka sanelee Internetissä tapahtuvan musiikin levittämisen ehdot kieltäytymällä oikeuksien myöntämisestä tai uhkaamalla pidättää oikeudet itselleen.

Päätelmä

(26) Voidaan päätellä, että musiikkialan online-palveluille on syntymässä omat markkinat. Tässä arvioinnissa ei ole tarpeen määritellä, muodostavatko imuroitavat musiikkitiedostot ja virtaustoistotiedostot yhdet vai kahdet erilliset tuotemarkkinat, koska yrityskauppa johtaisi joka tapauksessa määräävän aseman syntymiseen.

(27) Musiikkialan online-palvelujen maantieteellisten markkinoiden laajuudesta voidaan todeta, että digitaalitekniikan tarjoamien mahdollisuuksien vuoksi maantieteelliset markkinat varmasti ylittävät kansalliset rajat ja voivat olla ainakin ETA:n laajuiset. Komission tekemä tutkimus osoittaa joka tapauksessa, että yrityskauppa johtaisi määräävän aseman syntymiseen siinäkin tapauksessa, että markkinoiden todettaisiin olevan maailmanlaajuiset. Näin ollen maantieteellisten markkinoiden täsmällinen määrittely voidaan jättää tekemättä.

Musiikkisoitinohjelmat

(28) Musiikin imurointi ja virtaustoisto perustuvat yleensä seuraavaan kolmeen tekniseen menetelmään:

a) Pakkaaminen/purkaminen, jota käytetään musiikin nopeaan lähettämiseen Internetissä (pakkaaminen) ja musiikin soittamiseen (purkaminen). Pakkaamisen ansiosta digitaalisen musiikkitiedoston koko pienenee ja elektronisesti siirrettävän tiedon (bittien) määrä pienenee äänenlaadun kuitenkaan olennaisesti heikentymättä. Pakkaaminen nopeuttaa musiikkitiedostojen kulkua ja lisää tallennuskapasiteettia. Pakattujen tiedostojen tuottama äänenlaatu vastaa nykyisin miltei CD-levyjen äänenlaatua. Eräät yritykset ovat kehittäneet musiikkitiedostojen pakkaamiseen ja purkamiseen käytettäviä algoritmeja (coder and decoder eli "codec"). Ehdottomasti suosituin pakkausmenetelmä on MP3, jonka on kehittänyt Fraunhofer Institut. Muita suosittuja menetelmiä ovat Microsoftin kehittämä Windows Media Audio, Real Networksin kehittämä G2, Fraunhofer Institutin, Sonyn, AT & T:n ja Dolby Laboratoriesin kehittämä ja Dolbyn lisensoima AAC sekä Sonyn kehittämä ATRAC;

b) Salaus/salauksen purku, jolla varmistetaan digitaalisen tiedoston imuroinnin turvallisuus muuntamalla tiedosto siten, että sitä on mahdollista lukea vain asianmukaisten salauksenpurkuohjelmien avulla. Tällä osa-alueella toimiva yrityksiä ovat muun muassa Audiosoft, IBM, Intel, Mjuice ja Microsoft. Yleensä nämä yritykset tarjoavat kehittämäänsä tekniikkaa digitaalisten oikeuksien hallinnasta vastaaville yrityksille;

c) Digitaalisten oikeuksien hallinta (digital rights management, DRM), joka helpottaa äänitiedostojen siirtämistä vastaanottajille. DRM-ohjelmien avulla suoritetaan imuroitavan musiikkikappaleen siirto, varmistutaan sen vastaanotosta ja kirjataan suoritettu siirto. DRM-tekniikan ja salaustekniikan on oltava keskenään yhteensopivia, sillä useimmissa DRM-järjestelmissä käytetään salausta sisällön luvattoman käytön estämiseksi. Suosituimpia DRM-järjestelmiä ovat Liquid Audion kehittämä Liquid Audio, ARTIST Directin kehittämä Mjuice, Microsoftin kehittämä Windows Media Audio, Intertrustin kehittämä Intertrust ja IBM:n kehittämä IBM/EMMS.

(29) Levy-yhtiöt tarjoavat musiikkikappaleet formaatissa, jossa yhdistetään pakkaamista, salausta ja DRM-tekniikkaa. Kun tällaisessa formaatissa tarjottu äänitiedosto on imuroitu tai siirretty virtaustoiston avulla, käyttäjät voivat soittaa sitä tietokoneessaan musiikkisoitinohjelman avulla. Musiikkisoitin on tietokoneeseen asennettu ohjelmistolaite, joka toistaa äänitiedoston ja toimii käyttöliittymänä (käyttäjä pystyy säätelemään grafiikkaa hyödyntävän näyttöruudun avulla perustoimintoja kuten äänentoiston käynnistämisen, volyymin, pysäytyksen jne.). Digitaalisen tiedoston toisto tapahtuu kolmessa vaiheessa. Ensin vastaanotto-ohjelmalisäke (input plug-in) purkaa äänitiedoston koodin (teknisesti tämä tarkoittaa, että tiedosto muunnetaan käsittelemättömäksi digitaaliseksi ääneksi), toiseksi äänenlaatua mukautetaan ja kolmanneksi soitto-ohjelmalisäke (output plug-in) soittaa musiikkikappaleen. Soitinohjelmien on oltava yhteensopivia käytetyn tiedonpakkaustekniikan kanssa ja tarvittaessa myös DRM-tekniikan ja salaustekniikan kanssa, jos näitä käytetään. Mitä useampia tekniikkoja sovelluksia soitinohjelma tukee, sitä enemmän musiikkia sillä voidaan soittaa. Tämän vuoksi on soitinohjelmien kehittäjien etujen mukaista, että niiden ohjelmat lisensoidaan mahdollisimman moniin tekniikkoihin. Suosituimpia soitinohjelmia ovat Real Networksin kehittämä RealPlayer, Microsoftin kehittämä Microsoft Media Player, AOL:n vuonna 1999 ostaman Nullsoftin kehittämä Winamp(10), Applen kehittämä QuickTime sekä MusicMatchin kehittämä MusicMatch Jukebox. Useimmat näistä ohjelmista ovat saatavana ilmaiseksi Internetistä, mutta osa niistä on maksullisia (esimerkiksi MusicMatch Jukeboxin hinta on 29,99 Yhdysvaltain dollaria).

(30) Imuroitua musiikkia voidaan myös siirtää (polttaa) konkreettiseen tallenteeseen, esimerkiksi CD-levylle, äänikortille tai minidisk-levylle.

(31) Näin ollen soitinohjelmille on olemassa omat markkinansa.

(32) Musiikkisoitinohjelmien markkinat ovat maailmanlaajuiset. Soitinohjelmien tiedostovalikon tekstin kieli on helposti vaihdettavissa ja tarjolla on laaja kielivalikoima. Esimerkiksi Winamp tarjoaa www-sivustollaan ilmaiseksi erikielisiä kokonaisuuksia. Tutkimukseen osallistuneet yritykset ilmaisivat pitävänsä kielen vaikutusta vähäisenä; soitinohjelmien lokalisointi (eli ohjelmien mukauttaminen paikallisten markkinoiden tarpeisiin) on yleistä ja helposti toteutettavissa.

Valinnaiset Internet-yhteydet (kapeakaistayhteydet)

(33) Asiassa Telia/Telenor(11) komissio totesi, että Internet-yhteyksien markkinoilla on runsaasti kysyntää, ja erotti toisistaan valinnaisen yhteyden (dial-up access) ja kiinteän yhteyden (dedicated access). Käytettäessä kiinteää yhteyttä käyttäjän ja Internet-palveluntarjoajan välille muodostetaan kiinteä kaapeliyhteys, kun taas valinnainen yhteys muodostetaan yleisen puhelinverkon kautta. Kysynnän kannalta näille yhteystyypeille on olemassa kahdet erilliset tuotemarkkinat. Valinnainen yhteys on suunnattu yksityisasiakkaille sekä pienille ja keskisuurille yrityksille, kun taas kiinteää yhteyttä käyttävät lähinnä suuret yritysasiakkaat. Asiassa BT/ESAT(12) tehdyn markkinatutkimuksen aikana kävi ilmi, että valinnaiset yhteydet voidaan jakaa yksityisasiakkaiden käyttämiin yhteyksiin ja suurten yritysten käyttämiin yhteyksiin, joista jälkimmäisissä käytetään kehittyneempiä soittojärjestelmiä. Tässä vaiheessa ei ole tarpeen määritellä, onko yksityisasiakkaiden ja yritysasiakkaiden käyttämille valinnaisille yhteyksille olemassa kahdet erilliset tuotemarkkinat, koska yrityskauppa johtaisi joka tapauksessa määräävän aseman syntymiseen Internet-yhteyksien markkinoilla.

(34) Yleisenä näkemyksenä on, että valinnaisten Internet-yhteyksien maantieteelliset markkinat ovat pääosin kansalliset, sillä palveluntarjoajien yhdistäminen käyttäjiin edellyttää tilaajaliittymäpalveluja. Asiassa Telia/Telenor komissio päätteli, että tämä ominaispiirre rajoittaa nykyisten liittymämarkkinoiden luokittelemista kansallisia laajemmiksi. Tämä päätelmä pätee myös tarkasteltavana olevaan asiaan, jossa merkityksellisinä maantieteellisinä markkinoina pidetään niitä yhdeksää jäsenvaltiota, joissa AOL harjoittaa toimintaansa (Belgia, Saksa, Espanja, Ranska, Italia, Alankomaat, Itävalta, Ruotsi ja Yhdistynyt kuningaskunta).

Muu maksullinen sisältö kuin musiikki (laajakaistasisältö)

(35) Komissio on määritellyt maksullisen sisällön markkinat asiassa Telia/Telenor/Schibsted(13). Asiaa tutkiessaan komissio löysi todisteita siitä, että Internetissä välitettävän laajakaistasisällön keskitetylle, integroidulle tarjonnalle on enenevässä määrin kysyntää. Yhdistettyyn ääni- ja videosisältöön (esimerkiksi elokuviin, urheilukilpailuihin ja popkonsertteihin) kohdistuva kysyntä näyttää olevan erillään perinteisten jakelukanavien (esimerkiksi kertamaksutelevision, tilausvideoiden tai vuokrattavien DVD-levyjen tai videokasettien) kautta saatavien elokuvien ja tv-ohjelmien kysynnästä. Erityyppiset laajakaistasisällöt eivät ole toisiaan korvaavia vaan toisiaan täydentäviä hyödykkeitä. Internet-palveluntarjoajaa, joka pystyy tarjoamaan näin monentyyppisiä sisältöjä, voidaan verrata valintamyymälään, jossa on keskitetysti yhdessä paikassa tarjolla laaja valikoima toisiaan täydentäviä tuotteita. Tällöin markkinat käsittävät jäljempänä esitettävät sisältötyypit.

(36) Nämä maantieteelliset markkinat ovat todennäköisesti kansalliset, kun otetaan huomioon esimerkiksi maksutelevisiota vastaavien elokuva- ja tv-ohjelmapalvelujen katsojien kielelliset vaatimukset(14). Toisaalta Internetin kautta tarjotaan lähinnä Yhdysvalloissa tehtyjä elokuvia ja ohjelmia (piirroselokuvia), jotka ovat suosittuja kaikkialla maailmassa, myös kaikissa ETA-maissa.

(37) Tässä arvioinnissa ei ole tarpeen päättää, onko laajakaistasisällön integroidulle tarjonnalle olemassa erilliset tuotemarkkinat, koska yrityskauppa ei johda määräävän aseman syntymiseen tällä osa-alueella.

lnternet-laajakaistayhteydet

(38) Asiaa tutkiessaan komissio löysi todisteita siitä, että yksityisasiakkaille suunnattujen Internet-laajakaistayhteyksien kysyntä kasvaa. Laajakaistayhteyden avulla Internetiin pääsee nopeasti, ja sen ääni- ja kuvatoiminnot ovat valinnaista (kapeakaista)yhteyttä monipuolisemmat. Näitä toimintoja ovat virtausvideo ja -ääni, videosähköposti, interaktiivinen mainonta ja videoneuvottelut, joista yhtäkään ei voida toteuttaa tehokkaasti perinteisten kapeakaistayhteyksien avulla.

(39) Laajakaistayhteys ei ole vielä yleisesti saatavana Euroopassa ja on yleensä kalliimpi kuin valinnainen yhteys.

(40) Uusimpia laajakaistavaihtoehtoja ovat digitaalinen tilaajayhteys (digital subscriber line, DSL) ja kaapelimodeemit. Käytettäessä uutta DSL-tekniikkaa täysin digitaalinen yhteys luodaan nykyisten puhelinverkkojen kaapeleiden avulla. DSL-yhteys kulkee samaa kaapelireittiä pitkin kuin perinteinen puhelinlinja, jolloin käyttäjä sekä pääsee nopeasti Internetiin että voi käyttää perinteistä puhelinlinjaa saman kaapelin avulla. DSL-tekniikka perustuu yhteen tietokanavaan ja kahden pisteen väliseen kiinteään piirikytkentään, jota tavallisesti käytetään kotitalouden ja Internet-palveluntarjoajan välisen yhteyden luomiseen. Käytettäessä kaapelimodeemeja useiden megabittien kokoisia tiedostoja voidaan siirtää nopeasti paikallisen kaapelitelevisioverkon kautta.

(41) Internet-laajakaistayhteyksien markkinat ovat pääosin kansalliset, sillä palveluntarjoajien yhdistäminen asiakkaisiin edellyttää fyysisen yhteyden muodostamista (DSL-tekniikan tapauksessa puhelinlinjaa ja kaapelimodeemin tapauksessa kaapelia). Tässä arvioinnissa ei ole tarpeen päättää, onko Internet-laajakaistayhteyksille olemassa erilliset markkinat, kuuluvatko DSL-yhteydet, kaapeliyhteydet ja muut nopeat Internet-yhteydet samoille merkityksellisille tuotemarkkinoille ja ovatko nämä markkinat kansalliset, koska asiaa tarkasteltuaan komissio katsoo, että yrityskauppa ei johda määräävän aseman syntymiseen tällä osa-alueella.

B Arviointi

1. Johdanto

AOL:n ja Bertelsmannin väliset suhteet

(42) AOL ja saksalainen media-alan yritys Bertelsmann ovat tehneet yhteistyötä Internetin kaupallisen hyödyntämisen alkuvaiheista lähtien. Vuonna 1995 ne perustivat AOL Europe -nimisen yhteisyrityksen, josta puolet omistaa AOL ja puolet Bertelsmann ja jonka ansiosta AOL on laajentanut toimintansa Eurooppaan. Lisäksi Ranskassa toimii AOL:n, Bertelsmannin ja Vivendin välinen yhteisyritys.

(43) Maaliskuussa 2000 AOL ja Bertelsmann tekivät myynninedistämistä, jakelua ja myyntiä koskevan yhteistyösopimuksen. Osapuolten tärkeimmät sopimusvelvoitteet voidaan tiivistää seuraavasti:

a) Bertelsmannin velvoitteet. Bertelsmann käyttää [...]* AOL:n mainontaan neljän vuoden aikana ja nauttii tämän mainonnan ansiosta erityiskohtelusta, [...]*. Bertelsmann [harjoittaa myynninedistämistä ja hankkii]* uusia tilaajia AOL Europelle. Jos Bertelsmannin harjoittaman myynninedistämisen tulokset ovat odotettua heikompia, Bertelsmann ei saa markkinoida mitään muita Internet-palveluja, kunnes tuloksia on kohennettu riittävästi. Bertelsmann tuottaa AOL:lle sisältöjä [edullisin]* ehdoin.

b) AOL:n velvoitteet. AOL aloittaa verkkokauppaa harjoittavien, barnes& noble.com- ja Bertelsmann Online (jäljempänä "BOL") -nimisten Bertelsmannin tytäryhtiöiden kanssa neuvottelut verkkokauppasuhteiden järjestämisestä siten, että näistä yrityksistä tulee sen [...]* yhteistyökumppaneita sähköisen kaupankäynnin alalla. Tämä merkitsee sitä, että nämä yritykset sekä eräs muu verkkokauppias nauttivat AOL:n www-sivuilla erityiskohtelusta [esimerkiksi pysyvästä linkkipaikasta (anchor tenancy), jolloin sivustolla on pysyvästi yrityksen logo tai mainos, jonka kautta pääsee suoraan mainostajan omille www-sivuille]. AOL aloittaa neuvottelut myös Bertelsmannin muiden www-toimintojen ja yritysten kanssa tarjotakseen niille [...]* myynninedistämistä. Lisäksi AOL ryhtyy neuvotteluihin hyvässä uskossa, jos Bertelsmann ehdottaa AOL:lle sopimusta verkossa tapahtuvan kirjojen ja musiikin myynnin edistämisestä AOL:n sivuston tietyssä kohdassa (esimerkiksi pysyvällä linkkipaikalla tai mainospalkin muodossa lyhyehkön aikaa). [...]*

c) Keskinäiset velvoitteet. AOL ja Bertelsmann harjoittavat [...]* vastavuoroista myynninedistämistä neljän vuoden ajan (toisin sanoen AOL edistää Bertelsmannin myyntiä verkossa ja Bertelsmann puolestaan edistää AOL:n myyntiä sekä verkossa että verkon ulkopuolella, esimerkiksi televisiossa, radiossa ja painotuotteiden muodossa). Jos AOL ja Time Warner lisäksi sulautuvat, AOL ja Bertelsmann sitoutuvat [harjoittamaan ylimääräistä ristikkäistä myynninedistämistä]*. Lisäksi AOL ja Bertelsmann sitoutuvat toimimaan sen varmistamiseksi, että Bertelsmannin musiikkitiedostot tarjotaan formaatissa, joka sopii yhteen AOL:n Winamp-soitinohjelman kanssa. Erityisesti sopimuksessa määrätään, että Bertelsmann pyrkii kaupallisesti järkevin keinoin varmistamaan, että kaikki sen käyttämät DRM-järjestelmät ovat yhteensopivia ja käyttövalmiita minkä tahansa AOL:n mediasoittimen kanssa. Vaihtoehtoisesti AOL voi sopimuksen mukaan päättää muokata järjestelmän tai Bertelsmannin tuottaman sisällön formaattia, jotta se on yhteensopiva sen soitinohjelman [...]* kanssa, ja riippumatta siitä, onko tämä Bertelsmannin kannalta kaupallisesti järkevää, Bertelsmann antaa AOL:lle luvan toimia näin ja tekee AOL:n kanssa kohtuullisesti yhteistyötä tältä osin.

(44) Komissio päättelee, että erityisesti nämä rakenteelliset kytkökset ja vähäisemmässä määrin sopimukselliset kytkökset AOL:n ja Bertelsmannin välillä ovat Bertelsmannin kannalta huomattava kannustin AOL:n käyttämiseksi sen ensisijaisena sisällön välittäjänä (jolloin Bertelsmannin tuottama sisältö siis on saatavana ensisijaisesti AOL:n kautta). Tämä seikka on otettava huomioon arvioitaessa AOL Time Warnerin asemaa musiikkialan online-palvelujen markkinoilla. Tämän vuoksi Bertelsmannin markkinaosuudet on lisätty Time Warnerin markkinaosuuksiin esitysoikeuksien ja mekanisointioikeuksien markkinoilla uuden yrityksen markkinavoiman arvioimiseksi.

Time Warnerin ja EMI:n välinen yrityskauppa

(45) Lisäksi on otettava huomioon, että Time Warner ja EMI tekivät 23 päivänä tammikuuta 2000 sopimuksen musiikkitallenteiden valmistusta ja musiikkikustannusta koskevan yritystoimintansa yhdistämisestä. Tämä sopimus on kuitenkin sittemmin rauennut.

Musiikkialan online-palvelut

(46) AOL Time Warner määrää Time Warnerin julkaisuoikeuksista. Lähinnä yhteisyritysten vuoksi ja vähäisemmässä määrin Bertelsmannin kanssa tehdyn sopimuksen vuoksi AOL voi käyttää Bertelsmannin musiikkivalikoimaa ja siihen liittyviä oikeuksia. Näiden järjestelyjen avulla AOL varmistaa käyttöönsä musiikin julkaisuoikeuksien johtavan lähteen. Time Warnerin ja Bertelsmannin osuus musiikin julkaisuoikeuksista ETA:n alueella on noin [30-40 prosenttia]* sekä mekanisointioikeuksien että esitysoikeuksien osalta(15) (Time Warnerin osuus on [10-20 prosenttia]* ja Bertelsmannin osuus [10-20 prosenttia]*. Seuraavaksi suurimmat kustantajat ovat EMI, jolla on [10-20 prosentin]* osuus esitysoikeuksista ja [15-25 prosentin]* mekanisointioikeuksista, Universal, jolla on yli 10 prosentin osuus mekanisointioikeuksista ja lähes 10 prosentin osuus esitysoikeuksista, sekä Sony, jolla on selvästi alle 10 prosentin osuus kummankintyyppisistä oikeuksista. Espanjassa, Saksassa, Alankomaissa ja Italiassa Time Warnerin ja Bertelsmannin yhteenlaskettu markkinaosuus vaihtelee [25-35 prosentin]* ja [30-40 prosentin]* välillä. Pohjoismaissa, Kreikassa ja Portugalissa niiden yhteenlaskettu markkinaosuus vaihtelee [40-50 prosentin]* ja [50-60 prosentin]* välillä(16).

(47) Yritys, jonka käytössä on näin mittava musiikkivalikoima, voi käyttää huomattavaa markkinavoimaa kieltäytymällä oikeuksien myöntämisestä tai uhkaamalla olla myöntämättä oikeuksia taikka määräämällä korkeat tai syrjivät hinnat tai asettamalla muutoin epäoikeudenmukaisia ehtoja asiakkailleen, jotka haluavat saada tällaiset oikeudet (esimerkiksi Internetissä toimivat vähittäiskauppiaat, jotka tarjoavat imuroitavia musiikkitiedostoja ja virtaustoistotiedostoja).

(48) Osapuolet pitävät kyseenalaisena tätä näkemystä, joka niiden mielestä perustuu AOL:n ja Bertelsmannin välistä suhdetta koskevaan olennaiseen väärinkäsitykseen. Osapuolet katsovat, että Bertelsmannin kanssa tehdyssä sopimuksessa ei sovita yksinoikeudesta, joten Bertelsmannin musiikkivalikoimien joutuminen AOL:n määräysvallan alaiseksi on mahdotonta.

(49) Komissio ei yhdy osapuolten näkemykseen. Komissio katsoo, että Bertelsmannilla on AOL Europeen ja Ranskassa toimivaan yhteisyritykseen liittyvien taloudellisten intressiensä vuoksi taloudellinen kannustin yhteistyöhön AOL:n kanssa.

(50) Osapuolet katsovat, että komissio ei ole näkemyksessään ottanut huomioon yhteisvalvontajärjestöjen osuutta. Osapuolten mukaan Internetissä tapahtuvaan musiikin hyödyntämiseen tarvittavat oikeudet ovat useimmiten yhteisvalvontajärjestöjen eikä kustantajien valvonnassa, koska nämä oikeudet on myönnetty yhteisvalvontajärjestöille, jotka niitä myös valvovat. Näin ollen musiikkikustantajat eivät voi peruuttaa yhteisvalvontajärjestöille myöntämiään verkkojulkaisuoikeuksia, koska tällöin niiden olisi peruutettava kaikki kyseistä teosta koskevat oikeudet sekä saatava tähän suostumus kaikilta tekijöiltä, joiden puolestaan olisi peruutettava kaikki yhteisvalvontajärjestöille myöntämänsä oikeudet; tällainen menettely ei ole millään tavoin käytännöllistä eikä kannattavaa.

(51) Komissio on todennut, että musiikkialalla ei nykyään ole selvyyttä siitä, ovatko musiikin verkkojulkaisuoikeudet kustantajien asemesta yhteisvalvontajärjestöjen valvonnassa. Vaikka nämä oikeudet oletettavasti ovatkin yhteisvalvontajärjestöjen valvonnassa, kustantajat voivat lainsäädännön mitenkään rajoittamatta peruuttaa tietyntyyppiset yhteisvalvontajärjestöille myöntämänsä oikeudet. Näin voidaan tehdä kaikkien GEMA I(17)- and GEMA II(18) -päätöksissä määriteltyjen oikeuksien lajien ja käyttötapojen tapauksissa. Toisin sanoen tietyt mekanisointi- ja/tai esitysoikeudet voidaan peruuttaa. Voimassa olevat määräykset osoittavat, että peruuttaakseen yhteisvalvontajärjestölle myönnetyt oikeudet kustantaja tarvitsee mahdollisesti sanoittajan tai säveltäjän suostumuksen useimmissa jäsenvaltioissa Yhdistynyttä kuningaskuntaa ja Irlantia lukuun ottamatta. On tietenkin mahdollista, että sanoittaja tai säveltäjä on vakuuttunut tiettyjen oikeuksien peruuttamisesta hänelle aiheutuvasta taloudellisesta hyödystä.

(52) Komissio on todennut, että koska yksinoikeuksien haltijoilla on digitaalisessa Internet-ympäristössä oikeus sallia ja kieltää tekijänoikeuksien alaisten teosten kaikenlainen (sekä langallinen että langaton) julkinen esittäminen, määräävässä asemassa olevilla kustantajilla on mahdollisuus käyttää suurempaa markkinavoimaa näiden teosten lisenssisopimusten markkinoilla verrattuna musiikkikustannuksen perinteiseen ympäristöön.

(53) AOL voisi perustaa oman Internetissä toimivan musiikkijakeluyrityksen tai ostaa olemassa olevan yrityksen [...]*. Komission tekemä markkinatutkimus osoittaa, että ottaen huomioon uuden yrityksen määräysvallassa oleva musiikkisisällön kriittinen määrä ja AOL:n etulyöntiasema Internet-jakelun alalla, kilpailevien levy-yhtiöiden on pakko liittyä AOL:ään. AOL on maailman suurin ja Yhdysvaltojen selvästi suurin Internet-palveluntarjoaja. AOL:n toiminnan kulmakivinä ovat sen kaksi omaa pikaviestipalvelua (ICQ ja Instant Messenger), joilla on yhteensä yli 130 miljoonaa rekisteröityä käyttäjää ja yli 34 miljoonaa aktiivikäyttäjää. Lisäksi AOL:n www-sivusto on Yhdysvaltojen suosituin portaali, jota käytti 59 miljoonaa yksittäistä kävijää(19) toukokuussa 2000(20). Millään muulla Internet-palveluntarjoajalla ei ole näin laajaa online-jakeluverkostoa. Houkuttelevan sisältönsä ansiosta AOL pystyy paljon muita Internet-palveluntarjoajia paremmin pitämään käyttäjät pitkäaikaisina asiakkainaan (tästä ominaisuudesta käytetään englanninkielistä ilmausta stickiness).

(54) Kansainvälistä popmusiikkia myyvien levy-yhtiöiden, joiden tuotteilla on luonnostaan kysyntää kaikkialla maailmassa, on maksimoitava tuotteidensa jakelu varmistamalla niiden saatavuus AOL:n "verkkomyymälässä". AOL voisi käyttää asemaansa joko perimällä sisällön välittämisestä kilpailukykyiset hinnat ylittäviä hintoja tai rajoittamalla pääsyä musiikkialan verkkomarkkinoille suosimalla Time Warneria ja Bertelsmannia sekä heikentämällä kilpailevien sisällöntuottajien yhteyden laatua.

(55) Lisäksi komission tekemä markkinatutkimus on osoittanut, että yhteenliittymä voisi sanella Internetissä harjoitettavaa musiikin jakelua koskevat tekniset vaatimukset (määrittelemällä käytettävät tekniikat ja musiikkisoitinohjelmat). On syytä korostaa, että AOL:ssa ennen sulautumaa laaditun, 53 kohdassa lainatun asiakirjan mukaan Time Warnerin ja AOL:n välisen sopimuksen yhtenä tavoitteena on [varmistaa, että imuroitujen tiedostojen digitaaliset siirtotavat tulevat yleiseen käyttöön]*. Mainitun asiakirjan mukaan tätä musiikin jakelua koskevaa strategiaa voidaan täydentää [strategisilla hankinnoilla]*.

(56) Komission tekemän markkinatutkimuksen mukaan tähän tavoitteeseen voidaan päästä kehittämällä tai hankkimalla omaa sovelluskohtaista formaattitekniikkaa kaikkia Time Warnerin kappaleista tehtyjä imuroituja tiedostoja ja virtaustoistotiedostoja varten. Julkaisemalla kaiken musiikin käyttäen sovelluskohtaista koodia tai formaattia uusi yritys estäisi mittavan musiikkisisältönsä imuroinnin ja virtaustoiston kilpailevien tekniikkojen avulla. Koska Time Warnerin ja Bertelsmannin julkaisuoikeudet ovat laajat ja niiden valikoima suosittu ja koska AOL:llä on Internet-alalla merkittävä asiantuntemus ja erittäin laaja käyttäjäkunta, uudella yrityksellä olisi mahdollisuus vakiinnuttaa tekniikkansa ja formaattikielensä alalla yleiseen käyttöön. Uusi yritys voisi esimerkiksi uhata olla myöntämättä tekniikkaansa koskevia oikeuksia ja siten pakottaa musiikkisoitinohjelmien kehittäjät välttämään kilpailevien tekniikkojen tukemista. Saadakseen musiikkinsa online-jakeluun kilpailevien levy-yhtiöiden olisi siten tarjottava musiikkinsa formaatissa, joka hyödyntää uuden yrityksen tekniikkaa. Koska uudella yrityksellä olisi käytössä tarvittavaa tekniikkaa, se olisi määräävässä asemassa Internetissä välitettävien imuroitujen musiikkitiedostojen ja virtaustoistotiedostojen markkinoilla ja voisi nostaa kilpailijoiden kustannuksia kohtuuttomilla lisenssimaksuilla.

(57) Uusi yritys voisi myös hyödyntää AOL:n etulyöntiaseman Internet-jakelun alalla vakiinnuttaakseen oman sovelluskohtaisen tekniikkansa. Uusi yritys voisi suostua levittämään kilpailevien yhtiöiden tuotteita (esimerkiksi maailmanlaajuisesti myytäviä kansainvälisiä poplevyjä) sillä ehdolla, että kyseiset yhtiöt ryhtyvät käyttämään sen tekniikkaa. Levy-yhtiöiden olisi oltava valmiit maksamaan AOL:ään liittymisestä korkea hinta.

(58) Osapuolten mielestä uudella yrityksellä ei olisi valtaa eikä kannustinta omaa formaattitekniikkaa edistävän strategian harjoittamiseen. Lisäksi ne katsovat, että alaa hallitsevat vakiintuneet kilpailijat kuten Microsoft, Intel, IBM, Sony, Fraunhofer Institut ja AT& T. Mikä tahansa näistä yrityksistä voisi yksin tehdä vakavaa vastarintaa uuden yrityksen pyrkimyksille oman sovelluskohtaisen formaattitekniikan kehittämiseksi ja sen aseman vakiinnuttamiseksi. Komission mielestä tämä perustelu voidaan hylätä, koska yksikään mainituista kilpailijoista Sonya lukuun ottamatta ei ole yhdentynyt vertikaalisesti eikä siten omista musiikin julkaisuoikeuksia. Sonya puolestaan ei musiikkivalikoimansa koon (keskimäärin [1-10 prosenttia]* kaikista musiikin julkaisuoikeuksista) puolesta voi verrata uuteen yritykseen. Näin ollen komissio katsoo, että Sonylla ei ole riittävän laajaa musiikkivalikoimaa formaattitekniikkansa aseman vakiinnuttamiseksi. Voidaan kuitenkin todeta, että Sony on kehittänyt sovelluskohtaisen pakkausmenetelmän (ATRAC), joka ei ole vakiintunut yleiseen käyttöön mutta kilpailee eräiden muiden menetelmien kanssa.

(59) Komissio päättelee, että uusi yritys saisi määräävän aseman musiikkialan online-palvelujen markkinoilla.

Musiikkisoitinohjelmat

(60) Komission markkinatutkimus on osoittanut, että yhteenliittymä voisi sovelluskohtaisen tekniikan kehittämisen asemesta päättää tarjota Time Warnerin musiikkitiedostot formaatissa, joka sopii yhteen ainoastaan Winampin kanssa, jolloin sen musiikkia voitaisiin soittaa ainoastaan Winampin avulla.

(61) AOL:lla on myös oikeus muokata Bertelsmannin musiikkitiedostojen formaatti Winampin kanssa yhteensopivaksi. Edellä jo mainittiin, että Bertelsmannin on sopimuksen mukaisesti tarjottava musiikkinsa sellaisessa formaatissa, että sitä voidaan soittaa Winampin avulla. Vaihtoehtoisesti AOL voi sopimuksen mukaisesti päättää omalla kustannuksellaan muokata Bertelsmannin tuottaman sisällön formaatin, ja riippumatta siitä, onko tämä Bertelsmannin kannalta kaupallisesti järkevää, Bertelsmannin on tehtävä AOL:n kanssa yhteistyötä tältä osin.

(62) Winamp voi tukea MP3:n tai WMA:n kaltaisia muita formaatteja ja tekniikkoja, joiden avulla kilpailevat levy-yhtiöt julkaisevat musiikkinsa (tai suurimman osan musiikistaan). Tämän vuoksi Winampista tulisi maailman ainoa musiikkisoitinohjelma, jolla voi käytännöllisesti katsoen soittaa kaikkea Internetissä saatavana olevaa musiikkia. Muille levy-yhtiöille ei olisi tarjolla kannustimia musiikkinsa tarjoamiseen sovelluskohtaisten vaatimusten mukaisessa formaatissa, koska niillä ei ole AOL:n Winampin kaltaisia musiikkisoitinohjelmia, AOL:n verkostoon verrattavaa musiikin online-jakeluverkostoa eikä vastaavaa musiikkisisällön kriittistä määrää. Kieltäytymällä tekniikkaansa koskevien oikeuksien myöntämisestä uusi yritys voisi tehdä Winampista hallitsevan musiikkisoitinohjelman, koska Time Warnerin ja Bertelsmannin musiikkitiedostojen sovelluskohtaista koodia ei voitaisi purkaa millään muulla soitinohjelmalla. Teknisten rajoitteidensa vuoksi kilpailevista musiikkisoitinohjelmista ei kohdistu kilpailupaineita Winampin hintoihin. Näin ollen uusi yritys pääsee yrityskaupan seurauksena määräävään asemaan soitinohjelmien markkinoilla ja voi sen ansiosta periä kilpailukykyiset hinnat ylittäviä hintoja.

(63) Osapuolet katsovat, että strategia, joka perustuu musiikin formaatin muokkaamisen ainoastaan Winampin kanssa yhteensopivalla tavalla, olisi kaupallisessa mielessä tuhoisa. Ne toteavat, että uusimpien tilastojen mukaan Winampia käyttää ainoastaan [10-20 prosenttia]* musiikin verkkokuuntelijoista (suosituimmat soitinohjelmat ovat Real [osuus 70-80 prosenttia]*, Microsoft Media Player [40-50 prosenttia]* ja QuickTime [20-30 prosenttia]*). Näin ollen Time Warnerin ja Bertelsmannin olisi kaupallisesti kannattamatonta julkaista musiikkiaan ainoastaan Winampin kanssa yhteensopivassa muodossa, koska tällöin ne tavoittaisivat ainoastaan [10-20 prosenttia]* kaikista musiikin verkkokuuntelijoista. Komission mielestä se, että Winampilla (joka AOL:n www-sivuston mukaan on musiikkialan johtava Internet-palvelu) on nykyisin vähemmän käyttäjiä kuin kilpailevilla soitinohjelmilla, ei ole merkityksellistä, koska AOL oletettavasti pystyy muokkaamaan Time Warnerin ja Bertelsmannin musiikkitiedostojen formaatteja. Maksuttomia musiikkisoitinohjelmia voi imuroida helposti tietokoneeseen, joka mahdollisesti tukee useampia kuin yhtä soitinohjelmaa. Soitinohjelman menestyksen kannalta ratkaisevaa on tietenkin sen soveltuvuus mahdollisimman monenlaisten musiikkitiedostojen soittamiseen. Tarkasteltavana oleva asiassa musiikkivalikoima, jonka formaatin AOL muokkaisi, pakottaisi verkkokuuntelijat käyttämään Winampia eikä päinvastoin. Kun Internetin käyttäjä haluaisi esimerkiksi imuroida jonkin Time Warnerin artistin esittämän kappaleen, häntä pyydettäisiin samalla imuroimaan Winamp, josta tulisi lyhyessä ajassa maailman suosituin soitinohjelma.

(64) Osapuolet toteavat myös, että nykyisellään Winampissa ei ole merkittävää sovelluskohtaista tekniikkaa vaan kaikki keskeiset tekniset komponentit ovat peräisin riippumattomilta kolmansilta osapuolilta. Tähän väitteeseen voidaan todeta, että mikään ei estä uutta yritystä kehittämästä sovelluskohtaista formaattitekniikkaa tai hankkimasta tällaista tekniikkaa koskevaa lisenssiä. Esimerkiksi AOL on jo tehnyt Intertrustin kanssa sopimuksen, jonka mukaisesti se käyttää Intertrustin DRM-järjestelmää. Tätä sopimusta, jonka perusteella Intertrust on AOL:n ensisijainen tekniikan toimittaja, voitaisiin käyttää lähtökohtana sovelluskohtaisen tekniikan kehittämiselle.

(65) Näin ollen voidaan päätellä, että uusi yritys saisi määräävän aseman musiikkisoitinohjelmien markkinoilla.

Valinnainen Internet-yhteys

AOL:n liiketoimintamalli ja asema Yhdysvalloissa

(66) AOL on Yhdysvaltojen selvästi suurin Internet-palveluntarjoaja, jolla osapuolten mukaan on [40-50 prosentin]* osuus markkinoista. [...]*.

(67) AOL:n kasvu Yhdysvalloissa on perustunut (ainakin osittain) AOL:n ainutlaatuisiin ominaisuuksiin. AOL tarjoaa suuren määrän helppokäyttöistä sisältöä eikä ainoastaan portaalia, jonka kautta pääsee hakemaan sisältöä koko Internetistä.

(68) Osa AOL:n tarjoamasta sisällöstä ja siihen liittyvistä palveluista (foorumeista, aikakauslehdistä, keskusteluryhmistä, hakutietokannoista ja uutispalveluista) on sovelluskohtaista ja ainoastaan tilaajien, ei kaikkien Internetin käyttäjien käytössä(21).

(69) AOL on Yhdysvaltojen markkinaosuutensa ansiosta voinut hankkia käyttöönsä sisältöä erityisehdoin, kuten Bertelsmannin kanssa tehty sopimus osoittaa. AOL:n sisältö ja siihen liittyvät palvelut yhdessä valtavan tilaajakunnan kanssa saavat aikaan verkostovaikutuksia, joiden vuoksi tilaajat eivät halua luopua AOL:stä. AOL:ään halutaan liittyä, jotta voidaan viestiä ja olla vuorovaikutuksessa osana laajaa Internet-yhteisöä. Kuten jäljempänä kuvaillaan, verkostovaikutukset ovat kaksisuuntaisia: mitä enemmän tilaajia, sitä enemmän sisältöä, ja päinvastoin.

(70) AOL:n tarjoamaa palvelua on myös kuvailtu "suljetuksi sisäpiiriksi" ja "keskitetyksi palvelupisteeksi", josta Internetin käyttäjät tuntevat löytävänsä kaiken haluamansa. Ilmeisesti tämä tarkoittaa, että AOL:n kotisivulla on tarjolla runsaasti palveluja ja sisältöä. Monet näistä ovat saatavana vain AOL:n kautta. Napsautettuaan näitä hyperlinkkejä käyttäjä joutuu umpikujaan ja pystyy käyttämään ainoastaan muita AOL:ään liittyviä palveluja sekä tiettyä keskeistä ulkopuolista sisältöä. AOL:n asiakkaat voidaan kuitenkin ohjata pois sisällöstä, joka kilpailee liian aggressiivisesti AOL:n kanssa. AOL:n palvelujen ja sisältöjen laajuus saattaa yksipuolistaa käyttäjien toimintaa huomattavasti, sillä käyttäjät saattavat samastaa AOL:n Internetiin ja jättää kilpailevat sivustot käyttämättä. Toisin sanoen mitä enemmän sisältöä AOL hankkii ja mitä suurempi sen käyttäjäkunta on, sitä vähemmän syitä tilaajilla on jättää AOL:n "sisäpiiri" ja sitä enemmän syitä mahdollisilla Internetin käyttäjillä on liittyä AOL:ään. Tässä yhteydessä on tehtävä ero passiivisten ja aktiivisten Internetin käyttäjien välillä. Ensin mainitut ovat kokemattomia käyttäjiä, jotka yleensä pysyttelevät AOL:n parissa ja napsauttelevat hyperlinkkejä AOL:n ohjeiden mukaan. Sen sijaan aktiiviset käyttäjät ovat kokeneita käyttäjiä, jotka etsivät erikoistunutta tietoa ja osaavat liikkua Internetissä. AOL:n pääjohtajan Bob Pitmanin laatiman esityksen mukaan on osoitettu, että AOL:n tilaajat viettävät [huomattavan osan]* surffausajastaan AOL:n parissa (stickiness). Tämä osoittaa, että enemmistö AOL:n asiakkaista on passiivisia käyttäjiä.

(71) AOL:n mielestä komissio on ymmärtänyt AOL:n liiketoimintamallin väärin. AOL ei ole "suljettu sisäpiiri", koska se antaa online-tilaajilleen rajoittamattoman pääsyn haluamaansa Internet-sisältöön, myös kilpaileville www-sivustoille, sekä tuotteisiin ja sisältöihin, jotka eivät liity AOL:ään tai sen myynninedistämiseen. AOL katsoo, että AOL:n ulkopuolisen sisällön saatavuutta rajoittava strategia sattuisi AOL:n omaan nilkkaan, koska se menettäisi asiakkaita ja mainostuloja. AOL on lisäksi liittänyt komission väitetiedoksiantoon antamaansa vastaukseen selvityksiä, jotka osoittavat, että sisältöhakujen osalta (siis muun verkkokäytön kuin päätekeskustelun ja sähköpostin osalta) AOL:n käyttäjät viettävät [huomattavan osan]* ajastaan AOL:n ulkopuolella.

(72) Komissio pitää näitä selvityksiä harhaanjohtavina, koska niissä luokitellaan muilla kuin AOL:n www-sivuilla, mutta AOL:n verkoston sisällä vietetty aika AOL:n ulkopuolella vietetyksi ajaksi. Tämä on selkeästi ristiriidassa yhden AOL:n sisäisen asiakirjan eli 70 kohdassa mainitun Bob Pitmanin laatiman esityksen kanssa, jonka mukaan tästä käytöstä [huomattava osa]* kohdistuu AOL:n www-sivuilta löytyvään sisältöön. Vain [pienehkö osa]* käyttäjistä liikkuu koko Internetin alueella, mikä Pitmanin mielestä erottaa AOL:n tavallisista Internet-palveluntarjoajista, jotka vain tarjoavat Internet-yhteyden ja joiden asiakkaat lähes 100-prosenttisesti käyttävät Internetiä kokonaisuudessaan.

(73) "Suljettua sisäpiiriä" koskevan väitteen osalta komissio havaitsi, että useimmilla AOL:n käyttäjillä on tapana surffata Internetissä käyttäen AOL:n www-sivuilla näkyviä navigointivälineitä (esimerkiksi linkkejä kolmansien osapuolten www-sivustoille) sen sijaan että käyttäisivät hakuohjelmia tai kirjoittaisivat haluamansa www-sivuston osoitteen. Tässä yhteydessä lienee syytä toistaa, että Internet-perusyhteyksien lisäksi AOL laatii Internetistä löytyvistä sisällöistä erilaisia kokonaisuuksia asiakkaidensa käyttöön (näiden palvelujen tarjoajana AOL:ää voidaan verrata toimittajaan, joka kokoaa ja muokkaa muiden kirjoittamia tekstejä). Osana tätä toimitustyötä AOL myy mainoksia ja vuokraa sisällöntuottajille ostosalueita verkostonsa sisällä. AOL:n tekemiin sopimuksiin sisältyy rajoittavia ehtoja, joissa kielletään AOL:n ulkopuolisia www-sivustoja koskevat mainokset ja linkit sekä AOL:n tuotteiden kanssa kilpailevien tuotteiden myynti. Näiden rajoitusten seurauksena AOL:n käyttäjät pidetään AOL:n verkoston sisällä, vaikka he tuntevatkin surffaavansa Internetissä rajoituksetta.

(74) Osapuolten mielestä AOL:llä ei ole taloudellista kannustinta syrjivän toiminnan harjoittamiseen, mistä komissio toteaa, että osapuolten perustelut koskevat lähinnä tilannetta, jossa AOL kieltäytyisi ehdottomasti kilpailijan sisällön välittämisestä. Tällöin AOL kuitenkin jättää ottamatta huomioon realistisemman tilanteen, jossa AOL suostuu välittämään kilpailijan sisältöä, mutta syrjivin ehdoin. Komissio katsoo, että Time Warnerin sisällön vertikaalinen yhdentyminen AOL:n Internet-palvelujen kanssa muuttaa AOL:n kannustinta riippumattomia sisällöntuottajia koskevien käyttömaksujen määrittelyn osalta. Sulautuman toteuduttua AOL ottaa muiden sisällöntuottajien kanssa neuvotellessaan huomioon kilpailun vaikutukset Time Warnerin kannattavuuteen. Näin ollen AOL:lle on olemassa kannustin kauppaehtojen kiristämiseen ja käyttömaksujen korottamiseen suojatakseen Time Warnerin kannattavuutta ja kompensoidakseen kilpailusta johtuvaa Time Warnerin tulojen supistumista.

AOL:n asema Euroopassa

(75) Valinnaisten Internet-yhteyksien Euroopan-markkinoilla, joita edelleen suurelta osin hallitsevat tilaajaliittymäverkkoja hallussaan pitävät vakiintuneet puhelinyhtiöt, AOL on ainoa Internet-palveluntarjoaja, joka toimii useimpien jäsenvaltioiden markkinoilla. Se on toiseksi suurin Internet-palveluntarjoaja Ranskassa, Saksassa ja Yhdistyneessä kuningaskunnassa.

(76) Osapuolten mukaan AOL:n ja sen tytäryhtiöiden asema näillä neljällä tärkeimmällä markkina-alueella on asiakasmäärän perusteella seuraavanlainen:

a) Ranskassa AOL on [10-20 prosentin]* osuudellaan (AOL [10-20 prosenttia]* ja CompuServe [alle 10 prosenttia]* toiseksi suurin Internet-palveluntarjoaja France Telecomin omistaman Wanadoon jälkeen, jonka markkinaosuus on [30-40 prosenttia]*;

b) Saksassa AOL on [10-20 prosentin]* osuudellaan (AOL [10-20 prosenttia]* ja CompuServe [alle 10 prosenttia]* toiseksi suurin Internet-palveluntarjoaja Deutsche Telekomin omistaman T-Onlinen jälkeen, jonka markkinaosuus on [50-60 prosenttia]*. On syytä korostaa, että AOL:n markkina-asemaa parantaa se, että sen yhteistyökumppanilla Bertelsmannilla, joka omistaa 50 prosenttia AOL Europesta, on yhteinen määräysvalta Lycos Europessa. Lycos Europeen kuuluvalla Comundolla, joka toimii valinnaisten Internet-yhteyksien markkinoilla, on [alle 10 prosentin]* osuus Saksan markkinoista;

c) Alankomaissa AOL (CompuServe) on [alle 10 prosentin]*, markkinaosuudellaan kahdeksanneksi suurin Internet-palveluntarjoaja;

d) AOL:n asemaa Yhdistyneen kuningaskunnan markkinoilla käsitellään 78 kohdassa ja sitä seuraavissa kohdissa.

(77) Euroopassa Internetin keskimääräinen yleisyysaste on selvästi alhaisempi kuin Yhdysvalloissa. Tämä johtuu lähinnä siitä, että Yhdysvalloissa Internet-yhteyden hankkiminen ja Internetin käyttö on paljon halvempaa kuin Euroopassa, jossa paikallispuhelujen laskutus yleensä perustuu aikarajoitukseen. Yhdysvalloissa paikallispuhelujen laskutus on sen sijaan aikarajoituksetonta ja useimmat Internet-palveluntarjoajat rahoittavat toimintansa tilaajilta saatavilla kiinteillä tilaajamaksuilla, Internet-mainonnasta saatavilla tuloilla (tuloilla, joita saadaan www-sivustojen mainostilan myynnistä) sekä sähköisestä kaupankäynnistä saatavilla provisioilla (provisio on osuus sellaisen verkossa myydyn tuotteen hinnasta, jonka ostaja on käyttänyt Internet-palveluntarjoajan www-sivustolla olevaa hyperlinkkiä). Euroopassa Internetin käyttäjät valmistautuvat käyttömaksujen halpenemiseen, jota helpotetaan eriyttämällä tilaajaliittymät televiestinnän alalla ja edistämällä aikarajoituksetonta käyttöä. Tilaajaliittymien eriyttämisen ansiosta markkinoille pääsee entistä enemmän toimijoita, joiden ei tarvitse rakentaa kilpailevia tilaajaliittymäverkkoja ja jotka kilpailevat vakiintuneen teleoperaattorin kanssa. Käyttömaksujen halpenemisen myötä sisällöstä tulee todennäköisesti Internet-palveluntarjoajan kilpailukyvyn kannalta ratkaiseva tekijä.

AOL:n asema Yhdistyneessä kuningaskunnassa

(78) Ranskassa ja Saksassa määräävässä asemassa olevat Internet-palveluntarjoajat maksavat vakiintuneiden teleoperaattoreiden omistamille Internet-palveluntarjoajille, kun taas Yhdistyneen kuningaskunnan Internet-markkinoilla toimii joukko tilaajamaksuttomien Internet-palvelujen tarjoajia. Asiakasmäärän perusteella johtava Internet-palveluntarjoaja on Freeserve. Kesäkuussa 2000 kerättyjen, aktiivisten tilaajien määrään perustuvien uusimpien markkinaosuustietojen mukaan markkinoiden tärkeimmät toimijat ovat:

- Freeserve: [15-25 prosenttia]*,

- AOL: [15-25 prosenttia]* (AOL UK [alle 10 prosenttia]*, Netscape Online [alle 10 prosenttia]* ja CompuServe [alle 10 prosenttia]*,

- Line One: [alle 10 prosenttia]*,

- Virgin Net: [alle 10 prosenttia]*,

- Breath Online: [alle 10 prosenttia]*,

- BT Internet: [alle 10 prosenttia]*.

(79) Internet-palveluntarjoajien markkina-asemien arviointi pelkästään tilaajamäärien perusteella voi kuitenkin olla harhaanjohtavaa. Monet satunnaiset Internetin käyttäjät saattavat liittyä tilaajamaksuttomien Internet-palveluntarjoajien asiakkaiksi ja käyttää näitä palveluja vain harvoin, jolloin yhteenliittämismaksuista kertyy hyvin vähän tuloja. Vaihtoehtoisesti Internet-palveluntarjoajan markkina-asemaa voidaan mitata tulojen perusteella. Osapuolet eivät ole pystyneet esittämään tuloihin perustuvia markkinaosuuksia, koska useimmat Internet-palveluntarjoajat eivät ole julkisia osakeyhtiöitä eivätkä sen vuoksi julkista tuloksiaan. Jos markkinaosuudet kuitenkin laskettaisiin tällä perusteella, AOL:n markkinaosuus olisi paljon Freeserven osuutta suurempi ja Yhdistyneen kuningaskunnan selvästi suurin markkinaosuus. Vuosina 1999-2000 Freeserve sai valinnaisista Internet-yhteyksistä (toisin sanoen yhteenliittämismaksuista) 9,6 miljoonan Englannin punnan tulot, kun taas AOL sai valinnaisista Internet-yhteyksistä (toisin sanoen yhteenliittämismaksuista ja tilaajamaksuista) [...]* Englannin punnan bruttotulot ja sen nettotulot (toisin sanoen tilaajamaksut, joista vähennetään AOL:n paikalliselle teleoperaattorille maksamat verkkomaksut) [...]* Englannin puntaa. Näin ollen AOL:n tulot ovat [moninkertaisesti]* Freeserven tuloja suuremmat. AOL:n tulot ovat [suuremmat kuin]* sen neljän suurimman kilpailijan yhteenlasketut Internet-tulot (Freeserve, Line One ja Virgin Net, joiden yhteenlaskettu osuus tilaajista Yhdistyneessä kuningaskunnassa on [35-45 prosenttia]*). Jos markkinaosuudet laskettaisiin Internet-tulojen perusteella, AOL:ää voitaisiin epäilemättä pitää selvästi suurimpana valinnaisen Internet-yhteyden tarjoajana. On syytä muistaa, että vastoin osapuolten esittämää väitettä markkinaosuuksia on aiemminkin analysoitu tulojen perusteella. Asiassa Telia/Telenor komissio laski osapuolten osuudet valinnaisten Internet-yhteyksien markkinoista sekä tulojen että tilaajamäärien perusteella.

(80) Tilaajamäärän perusteella laskettuna AOL oli [35-45 prosentin]* markkinaosuudellaan (AOL UK [15-25 prosenttia]* ja CompuServe [15-25 prosenttia]* selkeä markkinajohtaja, kunnes Freeserve tuli markkinoille syyskuussa 1998. Freeserven menestys perustuu siihen, että se, päinvastoin kuin AOL, tarjoaa tilaajamaksuttoman Internet-yhteyden (tilaajat maksavat vain puhelumaksun) ja on osaltaan edistänyt Internetin käyttökustannusten halpenemista. Freeserve on kuitenkin toiminut vasta lyhyen aikaa ja sen taloudellinen tilanne on epävakaa. Freeserve oli 29 päivään huhtikuuta 2000 mennessä tehnyt 18,4 miljoonan Englannin punnan nettotappiot ja sen liiketoiminnan tappiot olivat 26,4 miljoonaa Englannin puntaa. Analyytikkojen äskettäin laatimien ennusteiden mukaan vuonna 2001 Freeserven tulos ennen veroja on 61 miljoonan Englannin punnan verran tappiollinen, kun tappioiden määräksi oli aiemmin arvioitu 27,4 miljoonaa puntaa. Freeserven heikon taloudellisen tilanteen ja kehnojen tulosten vuoksi on syytä epäillä sen elinkelpoisuutta ja uskottavuutta tulevaisuudessa AOL:n kaltaisten suurempien, taloudellisesti vahvempien ja useilla markkinoilla toimivien yritysten kilpailijana. Yleisesti ottaen talousanalyytikot asettavat "ilmaisiin" Internet-yhteyksiin perustuvan liiketoimintamallin kestävyyden kyseenalaiseksi. Tässä yhteydessä on syytä muistaa, että kaksi muuta Yhdistyneessä kuningaskunnassa toimivaa ilmaisten Internet-yhteyksien tarjoajaa eli Line One ja Virgin Net ovat äskettäin peruuttaneet ja lykänneet palvelujaan(22). Tästä huolimatta ei voida sulkea pois sitä mahdollisuutta, että Yhdysvaltojen mallin mukaisista tilaajamaksuun perustuvista Internet-yhteyksistä tulee yleinen käytäntö ainakin Yhdistyneessä kuningaskunnassa.

(81) Tilaajamaksuihin perustuvien Internet-yhteyksien markkinoilla menestyvät Intemet-palveluntarjoajat, jotka pystyvät tarjoamaan tilaajamaksun vastineeksi houkuttelevaa sisältöä. Tämän väitteen todenperäisyys vahvistetaan Jupiter Communicationsin uudehkossa tiedonannossa, jonka mukaan AOL on edelleen johtava sisällöntarjoaja portaalien ja Internet-palveluntarjoajien joukossa. AOL:n katsotaan laadukkaan sisältönsä ja verkkokauppatarjoustensa vuoksi ansainneen asiakkaansa, jotka käyttävät sen palveluja päivittäin keskimäärin 30 minuuttia(23). AOL:n kilpailijoilla ei ole sovelluskohtaista sisältöä, kun taas AOL:n on mahdollista kytkeä Time Warnerin ja Bertelsmannin valtava musiikkivalikoima Internet-yhteyteen ja sovelluskohtaisiin palveluihin sekä antaa tämä sisältö tilaajien käyttöön yksinoikeudella tai erityisehdoin (esimerkiksi siten, että AOL:n tilaajat voisivat saada Time Warnerin musiikkisisällön käyttöönsä useita kuukausia ennen muita käyttäjiä).

(82) Musiikkisisällön kriittinen määrä yhdessä AOL:n tehokkaan Internet-jakelun kanssa Yhdysvalloissa toimii magneettina, jonka ansiosta AOL:n "verkkomyymälään ja keskitettyyn palveluun" saadaan uutta sisältöä. Musiikki on olennainen houkutin, joka lumipallovaikutuksen ansiosta tuo AOL:lle uusia tilaajia. Tutkimuksensa aikana komissio on havainnut, että musiikki on yksi suosituimmista ja halutuimmista Internetin sisällön osatekijöistä.

(83) AOL:n valinnaisia Internet-yhteyksiä voitaisiin mainostaa monin eri tavoin Time Wamerin sisällön avulla. AOL voisi esimerkiksi tarjota houkuttelevia Internet- ja musiikkikokonaisuuksia, joissa musiikkia käytetään myynninedistämisen välineenä tai tarjoustuotteena (esimerkiksi antamalla Time Warnerin ja Bertelsmannin musiikkivalikoima AOL:n tilaajien ilmaiskäyttöön kuukauden ajaksi tai antamalla tilaajille mahdollisuus kuunnella suositun artistin vielä virallisesti julkaisematonta uutta albumia). Musiikkia voidaan levittää verkossa vaivattomasti kapeakaistayhteyksien avulla, koska se on jo sinänsä digitaalinen tuote, jonka käyttö edellyttää kapeakaistasovelluksia ja jonka keskeinen kohderyhmä muistuttaa Internetin käyttäjien ydinjoukkoa. AOL voisi käyttää online-musiikkipalveluja houkutellakseen riittävän määrän uusia tilaajia, jotta se saavuttaisi määräävän aseman valinnaisten Internet-yhteyksien markkinoilla. Lisäksi AOL voisi sisällyttää Time Warnerin ja Bertelsmannin CD-levyihin AOL:n ohjelmia, mikä kannustaisi kuluttajia rekisteröitymään AOL:n tilaajiksi tai hankkimaan AOL:n käyttöönsä ilmaiseksi. Tässä yhteydessä voidaan todeta, että AOL:n ja Bertelsmannin välisen sopimuksen mukaan Bertelsmann voi pyrkiä edistämään myyntiä saavuttaakseen (43 kohdassa tarkoitetut) tilaajamääriä koskevat tavoitteet muun muassa antamalla AOL:lle tilaisuuden polttaa ohjelmansa Bertelsmannin CD-, DVD- ja CD-ROM-levyihin sekä levittää tarroja ja mainoslehtisiä AOL:n ohjelmien integroimisen edistämiseksi.

(84) Osapuolten mielestä sulautuminen Time Warnerin kanssa ei muuta AOL:n liiketoimintamallia. AOL ja Time Warner ovat ilmoittaneet, että ne eivät aio harjoittaa strategiaa, jossa yksinomaan edistetään tai levitetään Time Warnerin musiikkia AOL:n kautta. Osapuolet katsovat, että laaja-alaisesta myynninedistämisestä ja jakelusta saatavat mainostulot ovat selvästi suuremmat kuin yksipuolisen strategian harjoittamisesta saatavat voitot. Menetettyä myyntiä, joka jää toteutumatta myytäessä vain osaa musiikkivalikoimasta, ja tähän myyntiin liittyvää myynninedistämisarvoa ei voida korvata mainostetun sisällön myynnin huomattavallakaan kasvulla. Kun popmusiikin mainostamatta jättämisen vuoksi menetetyt tilaajat otetaan huomioon, yhdistetyn AOL Time Warnerin voitot ovat entistä pienemmät verrattuna laaja-alaiseen malliin. [...]* Tämän perusteella voidaan todeta, että AOL:n nykyinen myynninedistämismalli (laaja-alainen myynninedistäminen ja jakelu) tuottaa suuremmat voitot kuin mikään kilpailevista yksipuolisista jakelumalleista.

(85) Komission mielestä AOL:n analyysi perustuu musiikin jakelun markkinoita koskevaan staattiseen käsitykseen, jossa ei oteta huomioon sulautuman mukanaan tuomia synergiaetuja ja muutoksia. Esimerkiksi osapuolet eivät ota huomioon sitä, että (Time Warnerin ja Bertelsmannin tuottaman) musiikkisisällön kriittinen määrä AOL:n www-sivustolla houkuttelee sinne muiden levy-yhtiöiden musiikkia. Sisältövalikoimansa ja jakeluverkostonsa vuoksi kilpailevien levy-yhtiöiden olisi pakko liittyä AOL:ään, jolla olisi lopulta käytössään markkinoiden kaikki musiikki. Osapuolet eivät myöskään ota huomioon sitä, että mainostaessaan Time Warnerin ja Bertelsmannin musiikkia AOL:n kautta yksinoikeudella tai erityisehdoin (toisin sanoen kieltämällä muilta Internet-palveluntarjoajilta sisältönsä käytön tai perimällä niiltä kilpailukyvyn edellytykset ylittäviä hintoja) AOL houkuttelee itselleen uusia Internetin tilaajia ja tekee AOL:stä entistä merkittävämmän kilpailevien sisällöntuottajien sisällön välittäjän. Lisäksi on syytä muistaa, että AOL:n liiketoimintamallia olisi tarpeen muuttaa jo pelkästään Internetin kautta tapahtuvan musiikin levittämisen uusien sovelluskohtaisten tekniikkojen tai formaattien kehityksen vuoksi.

(86) Ei ole tarpeen päättää, johtaako yrityskauppa määräävän aseman syntymiseen Yhdistyneen kuningaskunnan valinnaisten Internet-yhteyksien markkinoilla, koska osapuolten esittämät musiikkia koskevat korjaustoimenpiteet poistavat tämän mahdollisuuden.

Laajakaistasisältö

Elokuvat ja tv-ohjelmat

(87) Osana ilmoitettua yrityskauppaa Time Warnerin elokuva- ja tv-ohjelmavalikoimat on tarkoitus yhdentää vertikaalisesti AOL:n Internet-verkkoon ja online-jakelupalveluihin.

(88) Uusi yritys on ensimmäinen vertikaalisesti yhdentynyt laajakaistasisällön tarjoaja. Komission mielestä yrityksellä, joka pystyy yhdistämään Internet-laajakaistayhteyden monipuoliseen houkuttelevaan laajakaistasisältöön (sekä musiikkiin), on huomattava kilpailuetu verrattuna yhdentymättömiin sisällöntuottajiin tai yrityksiin, joiden tuottama sisältö on yksipuolisempaa.

(89) Menettelyn aikana ilmeni huolestuneisuus AOL:n mahdollisuudesta laajentaa määräävä markkina-asemansa Yhdysvalloista ETA:n alueelle. AOL on maailman suurin Internet-palveluntarjoaja, jolla on suurin Internet-käyttäjäkunta. Se on kiistaton markkinajohtaja Yhdysvalloissa ja ainoa Internet-palveluntarjoaja, joka toimii useimpien Euroopan maiden markkinoilla. AOL:n kaksi pikaviestipalvelua mahdollistavat erittäin laajan jakelun ja muodostavat noin 130 miljoonan käyttäjän verkoston. Instant Messengerin (IM) ja ICQ:n käyttäjät voivat samanaikaisesti kuunnella samoja äänitiedostoja. IM:n ja ICQ:n käyttäjät voivat katsoa Time Warnerin elokuvaa ja keskustella samanaikaisesti elokuvasta. Myöhemmin käyttäjät voisivat perustaa päätekeskusteluryhmiä ja ihailijakerhoja ja mainostaa kyseistä sisältöä keskustelun avulla. Pikaviestipalvelujen käyttäjäkuntia voitaisiin käyttää luotaessa kanta-asiakasohjelmia, joissa esimerkiksi käyttäjä saa lähetettyään jonkin Time Warnerin elokuvan 10 käyttäjälle alennuksen seuraavasta virtaustoistotiedostona tilaamastaan elokuvasta. Lisäksi AOL pääsee yrityskaupan seurauksena käyttämään yhden Yhdysvaltojen johtavan kaapelioperaattorin eli Time Warnerin laajakaistakaapeli-infrastruktuuria.

(90) Komission markkinatutkimus osoittaa, että Yhdysvalloissa kolmansien osapuolten ja varsinkin kansainvälisten media- ja viihdealan yritysten, jotka markkinoivat tuotteitaan maailmanlaajuisesti, on AOL:n laaja-alaisuuden, valtavan asiakaskunnan ja pikaviestipalvelujen käyttäjäkuntien vuoksi liityttävä AOL:ään varmistaakseen sisältönsä mahdollisimman laajan jakelun. Hälventääkseen kaikki epäilyt tältä osin osapuolet ovat sitoutuneet kolmen vuoden ajan AOL Time Warnerin sulautuman toteutumisesta siihen, että AOL ei aseta Yhdysvalloissa toimivan online-palvelun kanssa tehtävän sisällön välittämistä koskevan sopimuksen ehdoksi, että sisällöntuottajan olisi sovittava sisällön välittämistä koskevasta järjestelystä ETA:n alueella toimivan Internet-palveluja tarjoavan AOL:n tytäryhtiön kanssa. Komissio on ottanut tämän sitoumuksen huomioon.

(91) Warner Brothersilla on keskeisenä Hollywood-studiona merkittävä asema Time Warnerin sisällön tuottajana näille markkinoille. Elokuvatuottajien markkinaosuudet riippuvat menestyselokuvien määrästä kunakin vuonna. Elokuvalipputulojen perusteella Warner Brothersin osuus Euroopan markkinoista vaihtelee vuosittain 10 prosentin ja 20 prosentin välillä. Esimerkiksi vuonna 1997 Warner Brothers oli [10-20 prosentin]* osuudella markkinoiden toiseksi suurin toimija mutta vuonna 1995 se oli markkinajohtaja [10-20 prosentin]* osuudella(24). Time Warnerilla on laaja englanninkielinen tv-ohjelmavalikoima ja joitakin maailmanlaajuisia menestyssarjoja (esimerkiksi Teho-osasto ja Frendit). Time Warner ei ole kuitenkaan ETA:n alueella ainoa tai hallitseva laajakaistasisällön tuottaja. Time Warnerin osuus tv-ohjelmatuotannosta on [alle 10 prosenttia]* kaikissa ETA-maissa.

(92) Edellä esitetyn perusteella voidaan päätellä, että Time Warnerin ja AOL:n yhteenliittymä ei johda määräävän aseman syntymiseen laajakaistasisällön markkinoilla ETA:n alueella.

Internet-laajakaistayhteys

(93) Time Warnerin laaja video- ja elokuvavalikoima (kuten CNN ja Warner Bros. elokuvakokoelma) sopii erinomaisesti nopeiden Internet-yhteyksien avulla tapahtuvaan levitykseen. Uusi yritys voisi kammeta Time Warnerin laajakaistasisällön Euroopan uusille nopeiden Internet-yhteyksien markkinoille. Tähän pyrkiessään AOL voisi käyttää sisältöä tarjoustuotteena ja/tai kytkeä sen sisällön AOL:n tilauksiin. AOL:llä ja Time Warnerilla ei kuitenkaan ole omaa välitysinfrastruktuuria Euroopassa, jolle ominaisia ovat vakiintuneet kaapeli- ja puhelinyhtiöt. Time Warnerilla on Yhdysvalloissa kattava kaapeli-infrastruktuuri, jonka asiakaskuntaan kuuluu noin 12,6 miljoonaa tilaajaa, mutta sillä ei ole kiinnostusta eurooppalaisia kaapelijärjestelmiä kohtaan.

(94) Tämän perusteella komissio katsoo asiaa tutkittuaan, että ei ole mitään syytä päätellä, että uusi yritys lähitulevaisuudessa hallitsisi uusia laajakaistayhteyksien markkinoita ETA:n alueella. Näin ollen yrityskauppa ei johda määräävän aseman syntymiseen tällä osa-alueella.

V OSAPUOLTEN EHDOTTAMAT SITOUMUKSET

(95) Ratkaistakseen komission havaitsemat kilpailuongelmat osapuolet esittivät 20 päivänä syyskuuta 2000 sitoumuksia. Ehdotetut sitoumukset voidaan tiivistää seuraavasti:

a) Osapuolet ovat ottaneet käyttöön järjestelmän, jonka mukaisesti Bertelsmann irtautuu asteittain AOL Europe SA:sta (jäljempänä "AOL Europe") ja AOL CompuServe France SAS:stä (jäljempänä "AOL France").

b) Osapuolet ovat toteuttaneet irtautumisen loppuun saattamista edeltäviä toimenpiteitä sen varmistamiseksi, että Bertelsmannilla ei ole määräysvaltaa AOL Europessa eikä AOL Francessa eikä se suo AOL:lle minkäänlaista erityiskohtelua:

i) Bertelsmann on luopunut kaikista AOL Europea koskevista sopimuksellisista veto-, lupa- ja hyväksymisoikeuksistaan ja sitoutunut käyttämään vastaavia AOL Francea koskevia oikeuksia AOL:n puolesta ja sen antamien ohjeiden mukaisesti,

ii) AOL on myös velvoittanut AOL Europen laskemaan liikkeeseen osakkeita, joiden arvo vastaa yhtä prosenttia AOL Europen koko osakekannasta, sijoittajalle, joka ei ole Bertelsmann AG:n määräysvallan alainen eikä sen tytäryhtiö. Osakeanti supisti Bertelsmann AG:n osakkuuden ja äänioikeudet alle 50 prosenttiin,

iii) AOL on sitoutunut varmistamaan, että AOL Europen, AOL Francen ja AOL Europen muiden tytäryhtiöiden pääjohtajat eivät vastedeskään ole sidoksissa Bertelsmanniin,

iv) AOL Time Warner ei toteuta toimenpiteitä, joiden seurauksena Bertelsmannin musiikki on verkossa saatavana ainoastaan AOL:n kautta tai joiden seurauksena Bertelsmannin musiikki tarjotaan sovelluskohtaisessa formaatissa, jota voidaan soittaa vain AOL:n musiikkisoitinohjelman avulla,

v) AOL Time Warner ei edellytä, että Bertelsmann mainostaa ainoastaan AOL:n Internet-palveluja,

vi) AOL toteuttaa kaikki kohtuulliset ja tarpeelliset toimenpiteet sen varmistamiseksi, että Bertelsmann ei käytä EY:n sulautuma-asetuksessa tarkoitettua toiminnallista määräysvaltaa eikä kielteistä määräysvaltaa AOL Europen eikä AOL Francen suhteen.

c) AOL on sitoutunut luopumaan tietyistä Bertelsmannin kanssa tekemänsä markkinointisopimuksen mukaisista oikeuksistaan:

i) AOL ei käytä markkinointisopimuksen mukaisia oikeuksiaan, jotka koskevat Bertelsmannin musiikkisisällön formaatin muokkaamista AOL:n mediasoittimen kanssa yhteensopivaksi tavalla, joka edistäisi tai suosisi formaattia, jonka lisenssiä kolmannet osapuolet eivät voi hankkia kohtuullisin kaupallisin ehdoin,

ii) AOL ei pane täytäntöön mitään markkinointisopimuksen ehtoa, jolla Bertelsmannia kielletään mainostamasta muita Internet-palveluntarjoajia.

d) Nimitetään riippumaton valvoja (Independent Compliance Monitor) sen varmistamiseksi, että AOL Time Warner noudattaa Bertelsmannia koskevia sitoumuksia, kunnes Bertelsmann irtautuu AOL Europesta ja AOL Francesta.

VI EHDOTETTUJEN SITOUMUSTEN ARVIOINTI

(96) Komissio on tutkinut 95 kohdan a alakohdassa ehdotetun järjestelmän ja katsoo, että sen avulla AOL:n ja Bertelsmannin väliset rakenteelliset sidokset voidaan katkaista nopeasti. Näin estetään uutta yritystä saamasta käyttöönsä johtavaa musiikin julkaisuoikeuksien lähdettä(25), jonka se tarvitsee musiikin hyödyntämiseen Internetissä, ja samalla estetään määräävän aseman syntyminen musiikkialan online-palvelujen, musiikkisoitinohjelmien ja valinnaisten Internet-yhteyksien markkinoilla. Edellä b ja c alakohdassa tarkoitetuilla väliaikaisilla toimenpiteillä ja valvonnalla luodaan riittävät takeet sille, että Bertelsmannin ja AOL:n välillä ei vallitse riippuvuussuhdetta ennen Bertelsmannin irtautumista AOL Europesta ja AOL Francesta.

(97) Komissio päättelee, että korjaustoimenpiteitä koskeva osapuolten lopullinen ehdotus poistaa kaikki yrityskaupasta johtuvat kilpailuongelmat ETA:n alueella,

ON TEHNYT TÄMÄN PÄÄTÖKSEN:

1 artikla

Keskittymä, jolla America Online Inc. ja Time Warner Inc. sulautuvat asetuksen (ETY) N:o 4064/89 3 artiklan 1 kohdan a alakohdassa tarkoitetulla tavalla, soveltuu yhteismarkkinoille ja ETA-sopimuksen toimintaan, mikäli osapuolten toimittamaa ja liitteessä esitettyä lopullista ehdotusta sitoumuksiksi noudatetaan täysimääräisesti.

2 artikla

Tämä päätös on osoitettu seuraaville: America Online, Inc. 22000 AOL Way 20166-9323 Yhdysvallat F. (1-703) 265 3992 Time Warner Inc. 75 Rockefeller Plaza Dulles, VA New York , NY 10019 Yhdysvallat F. (1-212) 586 9812

Tehty Brysselissä 11 päivänä lokakuuta 2000.

Komission puolesta

Mario Monti

Komission jäsen

(1) EYVL L 395, 30.12.1989, s. 1; oikaisu EYVL L 257, 21.9.1990, s. 13.

(2) EYVL L 180, 9.7.1997, s. 1.

(3) EYVL C 283, 9.10.2001.

(4) AOL:n lehdistötiedote, joka koskee yrityksen tulosta vuoden 2000 viimeisellä neljänneksellä.

(5) Tekstiä on paikoitellen muokattu tietojen luottamuksellisuuden varmistamiseksi; muokatut kohdat on merkitty hakasulkein ja asteriskein.

(6) Näiden palveluiden avulla käyttäjien on mahdollista saada online-yhteys ystäviin ja työtovereihin, lähettää pikaviestejä ja käydä reaaliaikaisia päätekeskusteluja muiden käyttäjien kanssa. Pikaviestit kulkevat huomattavasti sähköpostia nopeammin, ja päinvastoin kuin sähköpostissa, käyttäjän on mahdollista saada tietoonsa, onko toinen käyttäjä päätteen äärellä, jolloin reaaliaikainen keskustelu on mahdollinen.

(7) Time Warner omistaa 74,49 prosenttia Time Warner Entertainment Company, LP:stä (jäljempänä "Time WarnerE"). Loput 25,51 prosenttia Time WarnerE:stä omistaa MediaOne Limited Partner, jonka emoyhtiö on tehnyt sopimuksen sulautumisesta AT& T Corporationin kanssa.

(8) Imuroitavia musiikkitiedostoja myyvät Internetissä esimerkiksi CDNOW ja Musicmaker.

(9) Musiikin kustantaminen käsittää muun muassa musiikkiteosten oikeuksien hankinnan ja näiden teosten hyödyntämisen korvausta vastaan, useimmiten kustantajan tekijälle maksamaa provisiota vastaan, joka perustuu musiikkiteosten kaupallisesta hyödyntämisestä saatuihin tuloihin. Omakustannustoiminta puolestaan tarkoittaa sitä, että tekijä markkinoi, lisensoi ja hallinnoi omia teoksiaan ilman ammattilaiskustantajan apua.

(10) New Scientist -lehdessä julkaistiin 19.6.1999 Glyn Moodyn kirjoittama artikkeli "MP3". Artikkelin mukaan Winamp, jonka avulla päivittäin imuroidaan 160000 tiedostoa, on johtava musiikkisoitinohjelma.

(11) Asiassa IV/M.1439, Telia/Telenor, tehty komission päätös.

(12) Asiassa COMP/M.1838, BT/Esat, tehty komission päätös.

(13) Asiassa JV 1 tehty komission päätös.

(14) Katso asiassa N:o IV/36.237, TPS, tehty komission päätös 1999/242/EY (EYVL L 90, 2.4.1999, s. 6), 43 kohta.

(15) Mekanisointioikeuksilla tarkoitetaan levy-yhtiölle myönnettäviä oikeuksia suojattujen musiikkiteosten tallentamiseen mekaanisin keinoin, esimerkiksi CD-levyjen ja minidisk-levyjen avulla. Esitysoikeuksilla puolestaan tarkoitetaan oikeuksia, joita tarvitaan suojattujen musiikkiteosten julkiseen esittämiseen kaupallisessa tarkoituksessa, esimerkiksi televisio-, radio-, kaapeli- ja satelliittikanavilla, konserteissa, diskoissa, hotelleissa ja ravintoloissa. Hyödynnettäessä musiikkiteoksia Internetissä on huolehdittava molempien oikeuksien kunnioittamisesta.

(16) Kustantaja, joka valvoo julkaisuoikeuksia tietyssä ETA-maassa, oletettavasti kykenee valvomaan musiikkiteosten hyödyntämistä Internetissä ainakin kyseisen maan alueella.

(17) Komission päätös 71/224/EY asiassa IV/26.760 - GEMA (EYVL L 134, 20.6.1971, s. 15).

(18) Komission päätös 72/268/EY asiassa IV/26.760 - GEMA (EYVL L 166, 24.7.1972, s. 22).

(19) Yksittäisillä kävijöillä tarkoitetaan tietyllä www-sivustolla käyvien henkilöiden arvioitua määrää osana arvioitua käyttäjien kokonaismäärää.

(20) Lähde: Media Matrix.

(21) Katso Angus J. Kennedyn teos "The Rough Guide to the Internet 2000", s. 41.

(22) Katso Chris Ayresin artikkeli "Setbacks cast doubts on 'free' Net access" The Times -lehdessä 20.7.2000.

(23) Jupiter Communicationsin raportti "Competitive landscapes, UK market - Fourth Quarter 2000".

(24) Euroopan audiovisuaalisen observatorion tilastollinen vuosikirja 1998, s. 92.

(25) On syytä muistaa, että Time Warnerin osuus mekanisointi- tai esitysoikeuksien markkinoista ei ole missään jäsenvaltiossa suurempi kuin [15-30 prosenttia].

LIITE

ASETUKSEN (ETY) N:o 4064/89 8 ARTIKLAN 2 KOHDAN MUKAINEN SITOUMUS

America Online, Inc:n (jäljempänä "AOL") ja Time Warner Inc:n (jäljempänä "Time Warner") sulautumisen yhteydessä AOL ja Time Warner antavat seuraavat sulautuma-asetuksen 8 artiklan 2 kohdan mukaiset sitoumukset edellyttäen, että komissio julistaa AOL:n ja Time Warnerin sulautuman soveltuvan yhteismarkkinoille sulautuma-asetuksen 8 artiklan 2 kohdan nojalla:

1. AOL Europen osakeanti Bertelsmannin osakkuuden supistamiseksi. Noudattaen AOL:n oikeuksia, jotka perustuvat Bertelsmann AG:n (jäljempänä "Bertelsmann") kanssa 16 päivänä maaliskuuta 2000 tehtyyn sopimukseen (Put/Call Agreement), AOL:n on kolmen kuukauden kuluessa komission päätöksestä, ellei Bertelsmann ensin myy osuuttaan AOL Europe, SA:sta (jäljempänä "AOL Europe"), velvoitettava AOL Europe laskemaan liikkeeseen osakkeita, joiden arvo vastaa yhtä prosenttia AOL Europen liikkeeseen lasketuista osakkeista ja tämän annin jälkeen liikkeessä olevista osakkeista, sijoittajalle, joka ei ole Bertelsmann AG:n määräysvallan alainen eikä sen tytäryhtiö.

2. Väliaikaiset toimenpiteet ennen Bertelsmannin irtautumista AOL Europesta ja AOL CompuServe Francesta. Edellyttäen, että sulautuminen Time Warnerin kanssa saatetaan päätökseen, AOL ja Time Warner sitoutuvat siihen, että kunnes Bertelsmann AG irtautuu AOL Europesta ja AOL CompuServe France SAS:stä, i) AOL Time Warner ei toteuta toimenpiteitä, joiden seurauksena Bertelsmannin musiikki on verkossa saatavana ainoastaan AOL:n kautta tai joiden seurauksena Bertelsmannin musiikki tarjotaan sovelluskohtaisessa formaatissa, jota voidaan soittaa vain AOL:n musiikkisoitinohjelman avulla, ii) nimittäessään AOL Europen tai jonkin muun tytäryhtiön pääjohtajan AOL:n on varmistettava, että pääjohtaja ei ole sidoksissa Bertelsmanniin, iii) AOL Time Warner ei edellytä, että Bertelsmann mainostaa ainoastaan AOL:n Internet-palveluja ja iv) AOL toteuttaa kaikki tarpeelliset toimenpiteet sen varmistamiseksi, että Bertelsmannilla ei ole EY:n sulautuma-asetuksessa tarkoitettua ratkaisevaa vaikutusvaltaa eikä kielteistä määräysvaltaa AOL Europen eikä AOL CompuServe France SAS:n suhteen.

3. [AOL ja Bertelsmann ovat ottaneet käyttöön järjestelmän, jonka mukaisesti Bertelsmann irtautuu asteittain AOL Europesta ja AOL CompuServe France SAS:stä.] (*)

4. Bertelsmannin markkinointisopimukseen tehtävät muutokset. Noudattaen AOL:n, AOL Europen ja Bertelsmannin 16 päivänä maaliskuuta 2000 tekemää sopimusta interaktiivisista palveluista ja markkinoinnista (jäljempänä "markkinointisopimus") AOL sitoutuu AOL Time Warnerin sulautuman toteuduttua toimimaan seuraavasti:

a) Jotta Bertelsmann voi mainostaa mitä tahansa muuta Internet-palveluntarjoajaa AOL Time Warnerin sulautuman toteuduttua, AOL ilmoittaa Bertelsmannille jättävänsä panematta täytäntöön markkinointisopimuksen B jaksoon sisältyvän B.2.3 kohdan, joka estää Bertelsmannia mainostamasta muita Internet-palveluntarjoajia, jos sopimuksen kyseisessä jaksossa esitetyt tilaajamääriä koskevat tavoitteet eivät täyty;

b) AOL ilmoittaa Bertelsmannille jättävänsä käyttämättä markkinointisopimuksen B jaksoon sisältyvässä C.1 kohdassa tarkoitetun oikeuden, jotka koskevat Bertelsmannin sisällön formaatin muokkaamista AOL:n mediasoittimen kanssa yhteensopivaksi tavalla, joka edistäisi tai suosisi formaattia, jonka lisenssiä kolmannet osapuolet eivät voi hankkia kohtuullisin ja syrjimättömin ehdoin.

5. Riippumattoman valvojan nimittäminen. Kahden viikon kuluessa siitä, kun komissio on tehnyt päätöksen AOL Time Warnerin sulautuman hyväksymisestä, AOL Time Warnerin on esitettävä riippumattoman valvojan tehtävään kolmea riippumatonta ja asiantuntevaa henkilöä, joista yhden komissio valitsee riippumattomaksi valvojaksi. Ehdotuksessa on asiakirjoin ja muilla tavoin osoitettava ehdokkaiden riippumattomuus ja asiantuntemus. Komissio voi hylätä kaikki kolme ehdokasta, jos nämä eivät täytä riippumattomuus- ja asiantuntemusvaatimuksia. Jos komissio hylkää kaikki kolme ehdokasta, komissio valitsee riippumattomaksi valvojaksi nimitettävän riippumattoman ja asiantuntevan henkilön. AOL Time Warner nimittää riippumattoman valvojan viiden arkipäivän kuluessa komission hyväksymispäätöksestä ja toimittaa komissiolle jäljennöksen riippumattoman valvojan allekirjoittamasta sopimuksesta, johon sisältyy valvojan tehtävien ja velvollisuuksien kirjallinen kuvaus.

a) Toimeksiantosopimuksessa kuvaillaan riippumattoman valvojan tehtävät, uuden riippumattoman valvojan valintaa koskevat vaatimukset, riippumattoman valvojan toimintatavat, raportointivelvollisuus ja tehtävistä maksettava korvaus. Toimeksiantosopimukselle on saatava komission hyväksyntä. Osapuolten on muutettava sopimusluonnosta komission pyynnöstä ja toimeksiantosopimusta komission tai riippumattoman valvojan perustellusta pyynnöstä, mikäli riippumaton valvoja ei toimeksiantosopimuksen ehtojen vuoksi voi hoitaa asianmukaisesti tehtäväänsä valvoa edellä kuvailtujen sitoumusten (jäljempänä "Bertelsmannia koskevat sitoumukset") 1, 2, 3 ja 4 kohdan noudattamista;

b) Riippumaton valvoja hoitaa tehtäviään, kunnes Bertelsmann irtautuu AOL Europesta ja AOL CompuServe France SAS:stä, ja varmistaa, että AOL Time Warner noudattaa Bertelsmannia koskevia sitoumuksia;

c) Riippumaton valvoja toteuttaa kaikki kohtuulliset ja tarpeelliset toimenpiteet sen varmistamiseksi, että AOL Time Warner noudattaa Bertelsmannia koskevia sitoumuksia, ja AOL Time Warner toteuttaa kaikki riippumattoman valvojan määräämät kohtuulliset toimenpiteet riippumattoman valvojan asettamassa määräajassa Bertelsmannia koskevien sitoumusten noudattamiseksi. AOL Time Warnerin on myös avustettava riippumatonta valvojaa kaikin keinoin ja tiedoin, joita riippumaton valvoja voi kohtuullisesti vaatia;

d) Riippumaton valvoja esittää komissiolle kuuden kuukauden välein tehtäviensä hoitamista koskevan englanninkielisen kertomuksen, jossa sen on myös kerrottava mahdollisesti laiminlyödyistä toiminnan osa-alueista. AOL Time Wamerille toimitetaan samanaikaisesti jäljennös kertomuksen julkiseen levitykseen tarkoitetusta toisinnosta. Riippumattoman valvojan on aina komission niin pyytäessä annettava komissiolle kirjallinen tai suullinen kertomus toimeksiantosopimukseensa kuuluvista asioista. AOL Time Warnerille toimitetaan samanaikaisesti jäljennös kertomuksen julkiseen levitykseen tarkoitetusta toisinnosta.